Акция сотиб олиб, уйли бўлинг!\nУшбу жараённи муваффақиятли амалга ошириш, унинг мазмун-моҳияти ва аҳамиятини кенг оммага етказиш мақсадида республикамиз ҳудудларида турли учрашув-тақдимотлар ўтказилмоқда.\nПойтахтимизда “Freedom Finance” хорижий компанияси томонидан ташкиллаштирилган тадбир шу масалага бағишланди.\nКорхона акцияларини иккиламчи оммавий таклиф этиш (SPO) орқали сотишда расмий андеррайтерлардан бири сифатида қатнашаётган мазкур компания ижрочи директори Евгений Можейко “Кварц” акциядорлик жамиятининг акциясига эга бўлишнинг афзаллик жиҳатларига тўхталиб ўтди.\n– Ҳар қандай акцияни сотиб олишдан олдин, уни савдога чиқарган корхона қандай фаолият кўрсатяпти, барқарор ишлаяптими, маҳсулотларининг харидорлиги қандай ҳолатда, рақобатбардошми, деган саволларга жавоб берувчи маълумотга эга бўлиш лозим. Шу боис, тарғибот тадбирларида айни шу саволлар доирасидаги маълумотларга эътибор қаратилмоқда, – дейди Евгений Можейко. – Ҳозиргача Самарқанд, Фарғона, Андижон, Нукус, Урганч шаҳарларида аҳоли, инвесторлар, энди иш бошлаётган тадбиркорлар, талабалар иштирокида ўтказилган тарғибот тадбирлари муваффақиятли кечди. Фаол қатнашчиларнинг акцияни қандай сотиб олиш, ундан қандай қилиб даромад кўриш мумкинлиги, корхона қандай ривожланиш тенденциясига эгалиги, фонд бозорига инвестиция киритишдаги рисклар нималардан иборатлиги ва бошқа кўплаб саволларига атрофлича жавоблар ҳамда батафсил тушунтиришлар берилди.\n“Кварц” АЖ листланган ойна, шиша банка, бутилка, автомобиль саноати учун ойна ва ўтга чидамли материаллар ишлаб чиқарувчи йирик корхона ҳисобланади. Республика миқёсида қурилиш ойнасига бўлган эҳтиёжнинг 60 фоизи, шиша банка бўйича талабнинг 95 фоизи ва шиша бутилкага талабнинг 50 фоизини қоплайди.\n2020 йилда янги линияни ишга тушириш эвазига листланган ойна тайёрлаш ҳажмини 3 баравар ошириш ва бундай маҳсулот импортини камайтириш режалаштирилган. Таҳлилчилар фикрича, корхона акцияларининг нархи келгусида 43 фоизгача кўтарилиши мумкин. Жамиятда дивидендни доимий равишда тўлаш йўлга қўйилган. Маҳсулот сифатини мунтазам яхшилаб бориш, хомашё харажатларини оптималлаштириш ва ишлаб чиқариш кўламини ошириш корхона даромадини кўпайтириш омили бўлиб хизмат қилмоқда.\nМазкур жамият акцияларини бирламчи таклиф асосида сотиш жараёнида унинг акциядорлари сони анчага кўпайди ва энг муҳими, улар катта даромадга эга бўлишди. Фонд бозорида ҳар хил инвестор бўлиши мумкин, уларнинг айримлари сотиб олинган акцияни узоқ муддат сақлаган ҳолда дивиденд олиши, баъзилари мазкур акцияларнинг нархи 10-15 фоиз ошган пайтда уни сотиб фойда кўриши мумкин. Бу табиий ҳол, чунки акцияларни биржа орқали сотиш ва сотиб олишнинг осон кечиши фонд бозорининг ликвидлилигини оширишга олиб келади.\nХўш, “Кварц” акциясини қандай қилиб сотиб олиш мумкин? Бунинг учун “Freedom Finance” компаниясида брокерлик ҳисоб рақамини очиш, кейин унга сотиб олинаётган акциянинг ҳажмига қараб пул маблағи қўйиш, акцияни сотиб олиш бўйича тегишли ҳужжатни расмийлаштириш талаб этилади. Эътирофлиси, акция сотиб олган мижозларга Тошкент шаҳрида квартира ютиб олиш имконияти берилмоқда.\nЕвгений Можейконинг маълум қилишича, 10 октябрдан то ҳозиргача компанияда 250 тадан зиёд янги ҳисоб рақам очилган. Бу кўрсаткич ҳали ортиши шубҳасиз, чунки тарғибот тадбирлари 12 декабргача давом этади. Айниқса, Тошкент ва Самарқанд шаҳарларида ҳар ҳафтада бир маротаба шундай учрашувларни ўтказиш мўлжалланган.


Соқоли билан фахрланадиган аёл: эримга машҳурлигим ёқади | Ўзбекистон ва жахон янгиликлари\nСоқоли билан фахрланадиган аёл: эримга машҳурлигим ёқади\nДунё 1 октябрь 22:42 3 183\nҚозоғистоннинг жанубидан бўлган етмиш яшар аёл мана 35 йилдирки, соқол билан яшайди ва юзига бирон марта тиғ текизмаган. Sputnik Қозоғистон мухбири билан интервьюда аёл ўз ўтмиши ҳақидасўзлаб берди ва нима учун ўзини бошқалардан ажратиб турадиган соқолдан қутулишга ҳеч қачон интилмагани сабабини тушунтирди.\nТанишлари ҳурмат билан «Мухтабар опа», деб чақирадиган бу аёл кўп фарзандли оилада таваллуд топган. Унинг сўзларига кўра, аёл юзидаги мўйлар аллақандай ғайритабиий ҳолат эмас – соқол унинг онасида, бувисида ва ҳатто туғишган опасида ҳам бўлган.\n«Соқол 34-35 ёшимда ўсишни бошлаган. Бу вақтга келиб, турмушга чиққан эдим, ўғлим ва қизим бор эди», — дейди Мухтабар. — «Турмуш ўртоғим мен билан хамиша фахрланган. Бундай аёл ҳеч кимда йўқ, дея айтарди доим».\n«Менда соқол пайдо бўлгач, у бунга ғалати бир нарсага қарагандек қарагани йўқ. Аксинча, уни парваришлар кераклигини, ахир бу Аллоҳ неъмати эканлигини айтарди. Эрим қўллаб-қувватлар экан, нимадан қўрқаман? У ҳатто хотини машҳур бўлиб кетганидан қувонди ҳам», – деб қўшимча қилади Мухтабар.\n«У менга агар қиртишласам, касал бўлиб қолишимни айтди. У менга сен бошқачасан, деб айтди. Авлодимизда одамларни даволаш хусусиятига эга одамлар бўлган. Ҳақиқатдан ҳам, бобомнинг отаси таниқли мўлла бўлган ва одамларни даволаган», – деб эсга олади Мухтабар.\n«Қудамдан кунларнинг бирида, кечалари эркакка айланмаслигим ҳақида сўрашган. Биз ўшанда мириқиб кулганмиз. Ҳа, шунақа воқеалар ҳам бўлиб туради, айниқса, одам гавжум жойларга борсам», – деб эсга олади Мухтабар.\nЎз она қишлоғида соқолли аёлга ҳурмат билан муносабатда бўладилар. Мухтабарни баъзан қозоқ миллий урф-одатларини бажаришга таклиф этишади. Аёлдан оқ фотиҳа истаб келадиганлар ҳам жуда кўп.


Хотинингизнинг рухий хаёти — Dilkashradio.com\nАзиз биродарлар, аёлларимиз бизнинг қандай эр бўлишимизни хохлашларини биласизми? Агар билмасангиз эшитинг. Хотинингиз сизнинг Худонинг назаридагидай эр бўлишингизни, хақиқатда уни қандай севиш кераклигини билишингизни ва хар қандай қарорни Муқаддас РУхнинг бошқарувида қабул қилишингизни, унга қўполлик қилмаслигингизни, Сўзларингиз барбод қиладиган эмас, тиклайдиган бўлишини, у учун ибодат қилишингизни, рухан ўсишингизни хохлайди. У хохлаганидай эр бўлиш учун ёки хотиннинг эр хохлаганидай рафиқа бўлиши учун доимо икки шахс ўзлари ва бир-бирлари учун ибодатда бўлишлари керак. Сизнинг аёлингиз қайсидир томондан машинага ўхшайди Бу машина катта ва кучли ёки кичик ва ихчам дизайнда бўлиши мумкин. Аммо қандай кўринишга ва моделга эга бўлмасин хар қандай машина каби у хам ёқилғига мухтож. Инсон ичидаги Рух худди автомобил баки ичидаги ёқилғидай ишлайди.\nАвтомобилнинг ходовойлари ажойиб ёки мотори кучли бўлиши мумкин аммо бакида ёқилғи бўлмаса, у ўрнидан қўзғолмайди. МАшинангизга доимо тўла бак, тўла қувватли аккумулятор ва совуқ кунларда музлаб қолмаслиги учун антифриз керак бўлади. Агар хар куни Муқаддас РУхга тўла бўлмасангиз фақат қуруқ жисм харакатланади холос. Баъзи аёллар ўзларидаги кўрсатгичларга эътибор бермайдилар. Бу кўрсаткичлар, ёнилғининг ёки мойнинг тугаганидан дарак беради. Аммо бунга эътибор бермайдиган аёллар шайтоннинг осон ўлжасига айланиб қолиши мумкин. Сиз оилангизнинг боши экансиз, шайтонга буйруқ беришга ва хотинингизни алдашни тўхтатишини буюришга тўла хуқуқингиз бор. Хотинингиз доимо Муқаддас Рух билан харакат қилишини ва шайтоннинг ёлғонларини англай олишини Худодан сўранг. Ўз тажрибаларимдан шуни аниқ биламанки, жуда кўп аёллар – эрлари улар учун ибодат қилишларини хохлайди. Хотинингиз доимо Худованд билан муносабатда бўлиши учун кучли бўлишни ва хаётида Худонинг иродасини билиб, шунга кўра харакат қилишни хохлайди.\nМАсалан Худованд ундан вақтинчалик ишламасдан уйда ўтириб, болаларга ғамхўрлик қилишини хохлаётган бўлса, у буни эшитиши керак. Сизнинг ибодатларингиз эса унга Худонинг иродасини билишга ёрдам беради. Сиз хотинингиз учун қандай ибодатлар қилишингиз кераклигини биласизми? У Худованд билан юриши учун нималарга мухтожлигини – чи? Агар бу хақида тўлиқ билмасангиз, қуйида унинг нималарга мухтожлигини эътиборингизга хавола қиламиз. Хотинингиз имонда мустахкам бўлиши, рухан ўсиши, Муқаддас Калом ўқишга вақт ажрата олиши, хушёр ва доно бўлиши, Худованддан куч олиши, бошқалар учун нур бўла олиши ва Худонинг иродасини билиб, унга амал қилиши учун ибодат қилинг. Худованд солихнинг ибодатларини эшитишини хаётингизда бошингиздан кечиргансиз. Шунинг учун хам хеч иккиланмасдан, аёлингиз учун ибодат қилишни бошланг. Ундаги қайси характерлар сизга ёқмайди – ўшалар хақида ибодат қилинг, унга нисбатан сабр-тоқатли бўлишингиз ва унинг ўзгариши учун ибодат қилинг.\nУнинг рухий мухтожликларини билиб, улар учун хам доимо Худодан сўранг. АГар хотинингизнинг рухий ахволи яхши бўлса, муносабатларингиз хам мустахкам бўлади. Умуман муносабатларнинг мустахкам ва Худо йўлида тўғри бўлиши учун эр хам Хотин хам рухий хаёти учун ибодатда бўлиши керак. Сиз аёлингиз учун ибодат қилар экансиз ўзингиз учун хам сўрашни унутманг. Унинг ўзгаришини истасангиз, ўзингизда хам ўзгартириш керак бўлган жойлар борлигини эсланг. Мен бир оилани биламан. Улар хаётлари давомида хар куни тонгда туриб бир-бирлари учун ибодат қилишган. Бу ибодатлар кун давомида уларга Муқаддас РУхга ва ХУдонинг кучига тўлишига ёрдам берган. Уларнинг муносабатлари 28 йилдан сўнг хам худди ёш келин-куёвларнинг муносабатидай ширин. Улар худди энди турмуш қурганларга ўхшашади. Уларнинг мухаббатлари бир-бирига йил сайин ортиб борган. Бу эса эр, хотин ва ХУдо муносабатларининг яқинлиги туфайли.


00:00 / 15.07.2008 | eski savollar | 1783\nАССАЛОМУ АЛАЙКУМ УСТОЗ! Сизга бир савол билан мурожаат килишга рухсат берсангиз. Кимматли вактингизни олган булсам узр сурайман. 1. Мусулмончиликда улган инсонни буйнидаги укилмай колган намозлари ва тутилмаган рузалари каффороти кандай? Улган инсонни якинлари бундай холатда нима килишлари керак? Яна шу масалага алокадор "Давра" маросими хакида, уни утказилиши, тартиблари хакида маълумот берсангиз? Шариатда "ДАВРА" деган маросим борми? 2. Хурматли устоз сиз билан учрашиш ниятим бор. Сизни кургим, зиёрат килгим, сиздан сурайдиган куплаб саволларимни юзма-юз туриб сурагим келади. Сиз билан учрашишни иложи булса, илтимос манзилингизни беролмайсизми? Мен Наманган вилояти, Чуст шахрида истикомат киламан. Сизни мухлисингизман. Китобларнигизни кунт билан укийман, дискларингизни диккат билан эшитиб, томоша киламан. Агар телефон оркали булса хам сухбатингизга етишсам узимни бахтиёр хис килган булардим. Биз тарафларга хам бир келсангиз.\n1. - Ким узрсиз, ҳатто имо билан ўқишга қодир бўлиб туриб олти намоздан зиёдни қолдирган бўлса каффорот беришни васият қилмоғи лозимдир. Рамазонда узрсиз рўзасини еган одам ҳам шунга ўхшашдир.Уларнинг фидяси ва каффороти қолдирган меросининг учдан биридан берилади. Ўлганнинг валийси фидяни ўз ҳисобидан берса бўлади.Фидя ва каффоротнинг миқдори бир кунлик намоз учун ярим соъ буғдой (1087, 5 гр) ёки унинг қиймати ва бир кунлик рўза учун ҳам шунча бўлади.Киши ўзи ҳаётлик чоғида ўқимаган намозининг каффоротини тўлаши мумкин эмас. Аммо рўзаникини, унинг қазосини бажаришга кўзи етмаса беради.Меросхўрлар ўлган шахснинг қазо намозларини ўқиб қўйиши мумкин эмас. Чунки намоз шахсий баданий ибодатдир.Қазо худди адодек бўлади. Давра ҳақида ихтилоф бор. Баъзилар давра қилиш мумкин эмас дейдилар. Бошқалар мумкин дейишади. Унда кишилар даврада туриб олиб, маълум тўловни маййитнинг намозлари ва рўзаларига етадиган миқдорда бир-бирларига «ҳадя» қиладилар. 2. - Ўзингиз намоз ўқийдиган масжид имомидан сўрасангиз, манзилимни айтиб беради.


Шота Арвеладзе: «Жаҳон юлдузлари Тошкентда? Уларга биз ҳам футбол ўйнай олишимизни кўрсатамиз»\nСпорт 15:31 / 08.04.2019 18522\nОЧЛ гуруҳ босқичининг 3-тури доирасидаги «Пахтакор»-«Ас-Садд» ўйини олдидан матбуот анжуманининг иккинчи қисмида мезбонлар бош мураббий Шота Арвеладзе ва ҳужумчи Марат Бикмаев иштирок этди.\n«Биз жуда кучли рақибга қарши жуда қийин ўйин кутяпти. Рақибнинг ўз олдига қандай улкан мақсадлар қўйган клуб эканини биламиз. Шунга қарамай, биз ўз мухлисларимиз қаршисида ўйнаймиз. Улар учун чиройли футбол кўрсатиб, натижага эришишга ҳаракат қиламиз. Ғалаба қозонсак, гуруҳдаги ҳолатимизни анчагина яхшилаб, кейинги босқичга чиқиш имкониятимизни оширамиз», – деди Арвеладзе анжуманнинг кириш қисмида.\n«Кайфиятлар аъло. Эртага ҳам шундай яхши кайфиятда бўлишимиз керак. Баҳснинг биз учун муҳим томони – гуруҳдаги ўрнимизни яхшилай олишимиз мумкин. Бунинг учун барча имкониятларни ишга соламиз», – таъкидлади Марат Бикмаев.\n– Эртага жуда кучли таркибга эга жамоага қарши майдонга чиқасиз. Рақибни ўрганиб чиқиб, қандай хулосаларга келдингиз?\n– Албатта, таркибида кимлар бор, қандай ўйнашади, буларни таҳлил қилиб чиққанмиз. Бу каби жаҳон юлдузларини Тошкентда кўриб турганимиздан хурсандмиз, аммо биз ҳам ўз савиямизни кўрсатиш, биз ҳам футбол ўйнай олишимизни намойиш қилиш ниятидамиз. Жамоамизда истеъдодли ва маҳоратли футболчилар кўп, бундай масъулиятли ўйинлар улар учун биринчиси эмас. Қолаверса, рақибимиз тўрт нафар юлдуздангина иборат жамоа эмас.\n– «Ас-Садд» Қатар чемпионатида 21та ўйинда 92та гол урди, ҳужумчи Бағдод Бунежаҳ эса деярли 40та тўп киритган...\n– Бунга катта эътибор қаратмоқчи эмасмиз. Ўйин олдидан бу бизга ижобий таъсир қилмайди. Тўғри, бу – ажойиб натижа, лекин у абадий давом этмайди.\n– Хави ОЧЛдаги сафар ўйинларига кўп ҳам бормайди. Бу мавсумда ҳам Жиддадаги «Ал-Аҳли» билан ўйинга бормади. «Ас-Садд»нинг Хави билан ва Хависиз ўйинида қандай фарқ сездингиз?\n– Сафар ўйинларига ҳар доим ҳам боравермайдиган Хавининг Тошкентга келгани у «Пахтакор»ни етарлича кучли жамоа деб ҳисоблаётганини англатади. У ҳозир аввал ўйнаган позицияда тўп тепмаяпти. Ёшига қарамай, ҳамон ўзи ўйнаётган амплуада жуда фойдали футболчи.\n– Жароҳати бор Аъзамов ва Симич сафга қайтишдими?\n– Кеча улар машғулотларда қатнашишди, бугун ҳам машқ ўтайдилар. Аммо уларнинг ўйиндаги иштироки тўғрисида ҳозир аниқ бир нарса дейиш қийин.\n– Эртага ҳужумкор ўйин кўрсатасизми ёки ҳимоявий?\n– Эртага доим қўллаб келган услубимизда ўйнаймиз. Албатта, рақиб имкон берган қадар. Ўйинни ақл билан бошқаришга ҳаракат қиламиз. Бу рақибга ҳам тааллуқли, улар ҳам ўйинни назорат қилишга уринишади.\n– Рақибга қандайдир сюрпризингиз борми?\n– Ҳар бир ўйинда сюрпризлар етарлича бўлади. Албатта, тайёрлаб қўйган бир нечта кутилмаган совғаларимиз йўқ эмас. Улар қанчалик иш беришини эртага кўрамиз.\n– (Савол Марат Бикмаевга) ОЧЛдаги аввалги икки ўйинда деярли бир хил нуқтадаги жаримадан гол урдингиз. Шу нуқта атрофида эртага ҳам стандарт вазият юзага келишини истармидингиз?\n– Албатта, хоҳлардим. Кўрамиз. Ўйин, албатта, қийин бўлади. Вазиятларнинг ҳар биридан иложи борича фойдаланиш керак.\n– Жамоа Суперлигада иккита қийин ўйинларда майдонга тушди. Футболчилар бу баҳслардан кейин эртанги ўйинга руҳан ва жисмонан қанчалик тайёр?\n– Бу ўйин қанчалик муҳимлигини ҳаммамиз тушуниб турибмиз. Қолаверса, таркибдаги кўплаб футболчилар терма жамоалар миқёсида ўйнаб юришади, фақат баъзи ёшлар учунгина бундай даражадаги ўйин янги тажриба бўлиши мумкин.\nЭслатиб ўтамиз, «Пахтакор»–«Ас-Садд» учрашуви эртага, 9 апрель куни соат 19:00да «Пахтакор» стадионида старт олади.\n11:00 / 22.05.2020 48853


Британиялик олимлар мамлакатнинг Европа Иттифоқидан чиқиб кетишига қарши бўлишмоқда\n15:24 / 10.03.2016\nЛондон қироллик ҳамжамиятининг 150 нафардан ортиқ етакчи олимлари, жумладан физик Стивен Хокинг Буюк Британияни Европа Иттифоқи таркибидаги ўрнини сақлаб қолишини маъқуллаб хат ёзишди. Хат матни The Times газетасида эълон қилинган.\nИлм-фан вакилларининг фикрига кўра, илмий-тадқиқотларни олиб боришни эркин ҳаракатни чеклаш фанга салбий таъсир ўтказиши мумкин. Улар мамлакатнинг Евроиттифоқдан чиқиши Британия учун фалокатли бўлиши мумкинлигидан огоҳлантиришган.\nШунингдек, олимлар Швейцариянинг муҳожир ишчиларга нисбатан жорий қилган чеклови натижасида иқтидорли олимларнинг мамлакат ҳудудига келмай қўйгани ва бу илм-фанга салбий таъсир кўрсатганини мисол қилиб келтириб ўтишган.\nЭслатиб ўтамиз, олдинроқ Британиядаги 200дан ортиқ етакчи компания раҳбарлари ЕИ таркибида қолишни маъқуллаб хат ёзишганди.


Автомобиллар нархи ошдими? “UzAuto Motors” аниқлик киритди - zarnews.uz\n“UzAuto Motors” АЖга кўплаб харидорлар томонидан автомобиль нархи хусусида мурожаатлар йўлланмоқда.\n"Йўқ, автомобиль нархи ошмаган. Қуйида буни тушунтиришга ҳаракат қиламиз...", дея жавоб берган компания.\nШу боис мазкур опцияларнинг белгиланган нархи автомобиль нархига қўшимча сифатида қўшилган. Яъни, автомобиль нархи ўз-ўзидан эмас, қўшимча опция ўрнатилгани учун бироз ошган.\nШунингдек, шартнома шартларига кўра, қўшимча опциялар киритиш билан боғлиқ равишда автомобиль (товар) нархи ўзгарган тақдирда харидор ўз хоҳишига биноан тўланган тўлов суммани қайтариш шарти билан товарни қабул қилишдан воз кечиши, қийматдаги фарқни тўлаши ёки товарни етказиб бериши мумкин бўлган бошқа модель ва модификациядагисига алмаштиришни талаб қилиш ҳуқуқига эга.\nҚуйидаги жадвалда қўшимча опциялар, уларнинг тури ва нархи бўйича батафсил маълумот келтирилган.


TikTok бир йилдан ортиқ вақт давомида фойдаланувчилар маълумотини йиғиб келган – Газета.uz\nLotinchada 12 август 2020, 13:30 Жаҳон\nTikTok 15 ой давомида миллионлаб Android операцион тизимида ишлайдиган смартфонлар фойдаланувчиларининг маълумотларини йиғиб келган, дея хабар берди The Wall Street Journal.\nХабарда айтилишича, TikTok Google ишлаб чиққан Android тизимининг махфийлик ҳимоясини четлаб ўтишга эришган ва «миллионлаб» смартфонларнинг уникал идентификаторларини қўлга киритган. Яъни гап, MAC-манзиллар — иловага интернет-фойдаланувчиларини кузатишга имкон берувчи идентификаторлар ҳақида кетмоқда.\nИлова камида 15 ой давомида, 2019 йилнинг ноябрь ойигача фойдаланувчиларнинг маълумотларини йиғиб келган.\nThe Wall Street Journal нашрининг таъкидлашича, TikTok кузатувни алоҳида қўшимча шифрлаш қатлами орқали яшириб келган ва Google нинг фойдаланувчиларни кузатишни тақиқловчи қоидаларини бузган.\nМаълумотларга кўра, умумий ҳисобда Android иловаларининг 1 фоизи MAC-манзилларини тўплайди. Бу кўрсаткич мобил иловаларини таҳлил қилувчи AppCensus хизмати томонидан ўтказилган 2018 йилги тадқиқотда маълум бўлган.\nФедерал савдо комиссиясининг таъкидлашича, MAC-манзиллари Болаларнинг онлайн махфийлигини ҳимоя қилиш тўғрисидаги қонунга мувофиқ шахсий маълумот ҳисобланади.\nЭслатиб ўтамиз, аввалроқ АҚШ TikTok ни тақиқлашни режалаштираётганини, ва компания тақиқловдан қутилиш учун уни АҚШ компаниясига сотишга қарор қилганлиги ҳақда хабар берган эдик. Ҳозирда Microsoft корпорацияси TikTok нинг АҚШдаги қисмини сотиб олиш бўйича музокаралар олиб бормоқда. Сўнгги маълумотларга кўра, Twitter ҳам компания билан музокараларга киришган ва TikTok нинг америка томонини ўз компаниясига бирлаштиришни режа қилаётганлиги ҳақида маълум қилган.


6-мавзу: Муҳитнинг диэлектрик сингдирувчанлиги ва қабул қилувчанлиги. Икки диэлектрик муҳит чегарасида қутбланиш ва индукция - bet 11\n5-расм. Пьезоэлектрик ўқига\nперпендикуляр қирқилган кварц\nПьезоэлектрик эффект қуйидагича тушунтирилади. Юқорида ион кристал-ларда мусбат ва манфий ионлар марказларининг мос тушмаслиги туфайли, ташқи электр майдон бўлмаганда ҳам,электр момент бўлиши тўғрисида гапирган эдик. Бирок, бу қутбланиш одатда, намоён бўлмайди, чунки у сиртдаги зарядлар билан компенсацияланади. Кристалл деформацияланганда панжаранинг мусбат ва манфий ионлари бир-бирига нисбатан силжийди ва шунинг учун, кристаллнинг электр моменти ўзгаради. Электр моментнинг бу ўзгариши, пьезоэлектрик эффектда кўринади.\nКварц пьезоэлектрик эффектнинг пайдо бўлишини, 6- расм сифат жиҳатдан тушунтиради. Бу ерда, L-оптикавий ўққа перпендикуляр бўлган\n47-расм. Пьезоэлектрик эффектни\nтекисликда, Si-мусбат ионлар (штрихланган доирачалар) ва О-манфий ион-ларнинг (штрихланмаган доирачалар) проекциялари схематик тарзда кўрса-тилган. Бу расм кварцнинг элементар ячейкадаги ионларнинг ҳақиқий конфи-гурациясига мос келмайди. Элементар ячейкада, ионлар битта текисликда ётмайди, уларнинг сони, расмда кўрсатилгандан кўпроқ бўлади. Бу расм ион-ларнинг ўзаро жойлашиш симметриясини тўғри тушунтириб беради, бу эса, сифат жиҳатидан тушунтириш учун етарлидир. 6,а- расм деформациялан-маган кристаллга мос келади. X-ўқка перпедикуляр бўлган А- ёкда, туртиб чиқиб турган мусбат зарядлар, унга параллел В -ёқда туртиб чикиб турган манфий зарядлар бор. Х1-ўки бўйича сиқилганда (6,б- расм), элементар ячейка деформацияланади. Бунда 1-мусбат ион ва 2-манфий ион ячейка ичига «ботади» бундан туртиб чиқиб турган зарядлар (А текисликдаги мусбат ва В-текисликдага манфий зарядлар) камаяди, бу А-текисликдаги манфий заряд ва В-текисликда мусбат заряд пайдо бўлишига эквивалентдир. X1-ўқи бўйича чўзилганда, бунинг тескариси бўлади (6,а- расм): 1 ва 2 ионлар ячей-кадан «итарилади». Шунинг учун, А-ёқда қўшимча мусбат заряд, В-ёқда эса, манфий заряд ҳосил бўлади.\nҚаттиқ жисмлар назариясидаги ҳисобларнинг тажриба билан тўғри келиши, пьезоэлектрик эффект элементар ячейкаси, симметрия марказига эга бўлмаган кристаллардагина мавжуд бўлиши мумкинлигини кўрсатади. Масалан, СsСl-кристалларининг элементар ячейкаси (7- расм) симметрия марказига эга бўлиб, бу кристалларда пьезоэлектрик эффект қайд қилин-майди.\nКварц ячейкасида, ионларнинг жойлашиши шундайки, унда симметрия маркази йўқ ва шунинг учун, пьезоэлектрик эффект бўлиши мумкин.\nҚутбланиш вектори катталиги Р -нинг (ва унга пропорционал бўлган пьезоэлектрик зарядларнинг сиртий зичлиги σ'- нинг), муайян интервалдаги ўзгаришлари, механикавий деформациялар катталигига пропорционал, X- ўқи бўйича, бир томонга чўзилиш деформациясини u- орқали белгилаймиз:\nбунлда d-пластиканинг қалинлиги, ∆d–эса, деформацияда унинг ўзгариши. Унда, масалан бўйлама эффект учун\nP=Px =βu (1)\nифодага эга бўламиз. β- катталик пьезоэлектрик модул дейилади. Β-нинг ишораси мусбат бўлиши ҳам, манфий бўлиши ҳам мумкин. u -ўлчамсиз катталик бўлгани учун, унда Р- қандай бирликларда ўлчанса, β- ҳам худди шундай бирликларда ўлчанади, яъни Кл/м2-ҳисобида ўлчанади. X-ўққа пер-пендикуляр бўлган ёқлардаги пьезоэлектрик зарядларнинг сиртий зичлиги катталиги σ'= Рx қийматга тенг.\n7-расм. Цезий хлорид кристалининг\nДеформацияда пьезоэлектирик қутбланишнинг рўй бериши туфайли, кристалл ичида, D-электр силжиш ўзгаради. Бу ҳолда, силжишнинг умумий таърифидан, Р деб, РE + Рu йиғиндини тушуниш лозим, бунда, РE-электр май-дон билан, Рu-эса, деформация билан боғлиқ бўлади. Умумий ҳолда, Е, РE ва Рu йўналишлар мос тушмайди ва D учун, жуда мураккаб ифода олинади. Бироқ, юқори симметрия ўқлари билан мос келадиган баъзи йўналишлар учун, кўрсатилган векторларнинг йўналиши бирдай бўлади. Унда силжиш катталиги учун, қуйидагини ёзиш мумкин:


Taklif 2020-11-16 15:39:55\nҚонун ҳужжатлари ижросини назорат қилиш тизимини ва бу борадаги ёндашувларни такомиллаштириш, вазифа ва топшириқлар натижадорлигини танқидий таҳлил қилиш учун "Жамаотчилик асосида ишловчи экспертлар гуруҳини ташкил этиш" лозим. Чунки бугунги кунда ҳаракатсиз турган қонунлар ва ўз муддатларида ижро этилмаган фармонлар, қарорлар ва фармойишлар мавжуд.\nTaklif 2020-11-16 15:38:31\nДавлат ва жамият ўртасида ўзаро яқин ҳамкорликни ўрнатишда Давлат органлари ҳузуридаги (шаҳар ва туманлардаги) жамоатчилик кенгашлари фаолиятини таҳлилий ўрганиб чиқиш. Жамоатчилик Кенгаши нодавлат нотижорат ташкилотлари, оммавий ахборот воситалари ва фуқаролик жамиятининг бошқа институтлари билан самарали ҳамкорлигини таъминлаш учун давлат органини фуқаролар билан боғлаб турадиган "кўприк" ролини кўриб чиқиш зарур.\nTaklif 2020-11-16 15:36:32\nМаҳаллий ижро ҳокимияти органлари фаолиятининг самарадорлигини ошириш чораларини кўриш жараёнида Инвестиция ва экспорт, инновацион ривожлантириш масалалари бўйича амалга ошираладиган ишларни битта ҳоким ўринбосарига юклаш.\nTaklif 2020-11-16 15:34:58\nМубораков Жаъфарали Халмураталиевич (Бухоро вилояти)\nTaklif 2020-11-16 15:34:08\nРеспублика давлат бошқаруви органлари ваколатларини маҳаллий давлат ҳокимияти органларига, вилоятдан туман (шаҳар) давлат ҳокимиятига органларига ўтказишни назарда тутган ҳолда, давлат бошқарувини номарказлаштириш. Республика давлат бошқаруви органлари ваколатларини хатловдан ўтказиш ва уларнинг маҳаллий давлат ҳокимияти органларига, вилоятдан туман (шаҳар) давлат ҳокимиятига органларига ўтказилиши умумикн бўлган ваколатларни аниқлаш; Тегишли норматив-ҳуқуқий ҳужжатларга ўзгартиришлар киритилишини таъминлаш.\nTaklif 2020-11-16 15:33:21\nТаълим йўналишлари ва бакалавриат мутахассисликлари бўйича қабул параметрларига "Этнография" йуналишинини киритиш. Давлатимизнинг миллий қадириятлари ва урп-адатлари урганилади.\nLutfiyor Baxtiyorovich Mansurov\nTaklif 2020-11-16 14:42:57\nБарча соҳаларда электрон тизимни жорий қилиш мақсадга мувофиқ бўлади. Шунда коррупцияга чек қўйиш мумкин.\nНазирова Гуля Закировна\nTaklif 2020-11-16 14:41:33


Олмаотада мухолифат сайти журналисти судланмоқда\nҚозоғистонлик журналист Юлия Козлова.\nОлмаотанинг Бўстандиқ туман судида мухолифатдаги Nakanune.kz сайти журналисти Юлия Козлова иши кўриб чиқилаяпти. У ноқонуний равишда наркотик модда сақлаганликда айбланмоқда. Козлова ўзига қарши жиноят иши сиёсий сабабларга кўра қўзғатилган, деган қаноатда.\n40 ёшли журналист Юлия Козлова иши Бўстандиқ туман судидаҳакам Людмила Бектемирова раислигида 9 февралданкўрила бошлади. Унга Қозоғистон Жиноят кодексининг 296-моддаси (наркотик ва психотроп моддаларни ноқонуний равишда тайёрлаганлик, қайта ишлаганлик, сотиб олганлик, сақлаганлик ва ташиганлик) бўйича айблов билдирилган.\nТартиб посбонлари иддаосича, гиёҳванд моддалар Юлия Козлованинг хонадони тинтув қилинганида топилган. Олмаота Ички ишлар департаменти тергов гуруҳи ёлғон маълумот тарқатганлик бўйича иш доирасида ўтган йилнинг декабрь ойида Nakanune.kz сайти таҳририятида, нашр муҳаррири Гўзал Байдалинова уйида ва журналист Юлия Козлова хонадонида тинтувлар ўтказган.\nКозлованинг уйини тинтиш у йўқ пайтда бошланган. Тинтув бошланган пайтда хонадонда унинг ўғли, синглиси ва жияни бўлган. Журналист уйга келган пайтда полициячилар “наркотик моддаларни топиб бўлган” эдилар.\nЮлия Козловага кўра, ёлғон маълумот тарқатганликка оид иш бўйича тинтув ўтказган тинтувчиларни биринчи навбатда ёзув дафтарчалари, компьютерлар, планшетлар, смартфонлар ва бошқа шу каби маълумот сақланадиган ашёлар қизиқтириши лозим эди, бироқ улар келибоқ ўзларини ваннахона, ҳожатхона ва ошхонага урганлар.\n- Ошхонада улар ичида наркотик бўлган ўрамни “топиб олишибди”, - деди Юлия Козлова Озодликнинг қозоқ хизматига берган суҳбатида.\nЎзига нисбатан иш сиёсий сабабларга кўра қўзғатилганини урғулаган журналист бу борадаги далилларини судда очиқлашини билдирган.\nТергов томонидан тинтув куни тайинланган мажбурий экспертиза Юлия Козлова ва унинг синглиси организмида гиёҳванд моддалар топилганини кўрсатган. Бунинг эртасига Козлованинг адвокати Айман Умарова ташаббуси билан ўтказилган мустақил экспертиза эса журналистнинг организмида наркотик модда излари йўқлигини кўрсатган. Шунга қарамай, Козловага нисбатан жиноят иши қўзғатилган.\nАдвокат Айман Умарова тергов чоғида катта терговчи Руслан Алкенов ўз ҳимоясидагикиши ҳақларини бузганини даъво қилмоқда. Бироқ бу даъволарни адвокат маҳкама чоғида очиқламоқчи.\nЮлия Козлованинг 33 ёшли синглиси Елена мазкур иш бўйича маҳкамага гувоҳ сифатида чақирилган. Юлиянинг айтишича, синглиси ва унинг эрини 2008 йилда гиёҳванд моддага алоқадор иш бўйича қамаганлар. Эр-хотин қамоқдан чиққанларидан сўнг Еленанинг турмуш ўртоғи ўлган, синглиси эса узоқ муддатли даволанишда бўлган. Шунинг учун ҳам синглисининг ўғли Юлиянинг уйида яшаган.\nЮлия Козлова синглиси Елена даволаниш пайтида Қўстанайда яшагани, наркотик истеъмол қилмай қилмай қўйгани, уйда гамбургер тайёрлаб, сотиш билан машғул бўлгани, бироқ сўнгги ойларда иши юришмай қолгани учун Олмаотага келиб, унинг уйида турганини айтади.\nЮлия Козлова Казкоммерцбанк аризаси бўйича Nakanune.kz мухолифат нашри ходимларига нисбатан очилган яна бир ишда гувоҳ сифатида иштирок этмоқда. Ёлғон маълумот тарқатганлик бўйича очилган бу иш юзасидан айбланаётган сайт муҳаррири Гўзал Байдалинова ўтган йил декабридан бери Олмаота тергов ҳибсхонасида тутиб турилибди.\nБайдалинова ҳам ўзига нисбатан илгари сурилаётган айбловларни тан олмаслигини ва бу иш сиёсий сабабга кўра очилганини айтмоқда.\nNakanune.kz сайтига Қозоғистонда суд қарори билан ёпилган “Республика” мухолифат газетаси журналистлари томонидан асос солинган.\nЕХҲТнинг Оммавий ахборот воситалари масалалари бўйича мулозими Дуня Миятович шу йил 26 январида қилган чиқишида Қозоғистонда шу кунда блогерлар, журналистлар ва мухолифат фаолларига нисбатан жиноий таъқиб кучайганини урғулаган ва бу таъқибларни фуқаролик жамиятига босим ўлароқ баҳолаганди.


Эҳтимол, мен Қозоғистон клубларида ишларман - Жаъфар Ирисметов қозоқ матбуотига интервью берди\n29 июль, 2020, 21:33\nТеглар:Қозоғистон | Пахтакор | Қайрат\nИрисметовни қозоғистонликлар ҳали унутишгани йўқ.\nИкки маротаба Қозоғистон чемпионати элит дивизионининг энг яхши тўпурари бўлган ўзбекистонлик ҳужумчи Жаъфар Ирисметов, шубҳасиз, Қозоғистон футболида сезиларли из қолдирган. «Қайрат», «Олма-Ота» ва «Актобе» клублари сафида ўтказилган 5 мавсум давомида ҳужумчи умумий ҳисобда 62 та гол урган ҳолда ҳам жамоавий, ҳам индивидуал мукофотлардан иборат бой коллекция тўплашга эришган. Сўнгги йилларда ушбу ёрқин ижрочи Тошкентнинг «Пахтакор» клуби раҳбариятида меҳнат қилиб келмоқда.\nЯқинда «Sports.kz» интернет портали мухбири Ирисметов билан боғланиб, ундан интервью олди.\n- Жаъфар, ҳозирда қандай иш билан шуғулланяпсиз? Тушунишимча, сиз «Пахтакор»да спорт директорисиз?!\n- Ҳа, мен ҳозир «Пахтакор» футбол клубининг спорт директори бўлиб ишламоқдаман - бу лавозимда учинчи йилни ўтказяпман. Аввалига бироз қийин бўлди, энди кўникиб қолдим, тажриба орттирдим.\n- Сизнинг клубингиз учун ҳозирги Қозоғистон футбол бозори қанчалик қизиқарли?\n- Қозоғистон чемпионати ҳақида гапирадиган бўлсам, бу шахсан мен учун қизиқ, деб айта оламан, чунки ўзим у ерда ўйнаганман. Мен ҳозиргача Григорий Бабаян ва «Қайрат»да ишлайдиган Вадим Боровский билан алоқадаман. Улар яқинда Ўзбекистонда бўлишди - учрашдик, қозоқ футболини эсладик. Ростини айтганда, соф профессионал нуқтаи назардан, қозоғистонлик футболчиларга биз камдан-кам ҳолларда қизиқиш билдирамиз. Айтайлик, менинг ишим бўйича кимнидир таклиф қилиш жуда қийин, чунки Қозоғистонда нарх-наволар қандай эканлигини яхши биламан ва бу масалада, бизга албатта хорижликлар билан ишлаш осонроқ. Бироқ биз Қозоғистонда ўйнаган чет эллик футболчиларга қизиқдик, масалан, кейинроқ мамлакатни тарк этган ўша Гоуга. «Остона» сафида хорижлик ҳужумчилар бор эди ва ўшаларга ҳам қизиқиш билдирганмиз. Бироқ бу иш бермади - уларни клубимизга жалб қила олмадик.\nҚозоғистон футболи шахсан ўзимни қизиқтиради, чунки мен у ерда ўйнаганман ва «Иртиш» каби таниқли клубнинг кучли дивизионда ўйнашни тўхтатгани жуда ачинарли. Бу албатта, қозоқ футболи учун катта минус... «Қайрат»ни астойдил кузатаман, шунингдек, клубда нималар юз бераётганини. У ерда дўстларим ишлайди. Вадим Боровский билан, юқорида айтиб ўтганимдек, яқинда жуда илиқ суҳбатлашдим, ундан Қозоғистон футболи ҳақида жуда кўп нарсаларни билиб олдим. Ҳозирда «Тобол» бош мураббийи бўлган Григорий Бабаян билан жуда яқин алоқадаман. Шундай экан, Қозоғистон футболи ҳақида етарлича маълумотга эгаман. Умуман олганда, Ўзбекистонда Қозоғистон футболи ҳақдаги маълумотлар жуда кам.\n- Коронавирус пандемияси ўзбек футболига қандай таъсир қилди?\n- Вабо, албатта, бизнинг футболимизга сезиларли таъсир кўрсатди. Ҳамма дунё миқёсида қарайди - асосий лигада нималар бўлмоқда, лекин биз болалар футболи, академия ҳақида ҳам ўйлашимиз керак. Бизда болалар футболида жуда кўп ишлар юз бермоқда, шунинг учун энг муҳими бўшлиқ пайдо бўлмаслиги керак. Масалан, бир-икки йил ичида бизнинг олий ва биринчи лигаларимиз клубларимиз таркибларини тўлдириши керак бўлган U-18 жамоалари ҳозир ўйнамаяпти – футболдан четлашишганига 4-5 ой бўлди. Шунинг учун энди улар ҳақида кўпроқ ўйлашимиз керак ва албатта, биринчи жамоа ҳақида ҳам. Пандемия мухлисларнинг футболдан четлатилишига қаттиқ таъсир қилди – учрашувлар томошабинларсиз ўтказилмоқда. Чипталар ва мавсум абонементлар сотувидан кўп пул топадиган Европа клубларичалик бизга катта таъсир ўтказди, дея олмайман. Мени кўпроқ болалар ва ўсмирлар футболи ташвишга солмоқда. Жамоаларимиз ўйнаши керак бўлган мусобақалар бор - масалан, 16 ёшгача бўлганлар ўртасидаги Осиё чемпионати - лекин улар деярли машғулотлар ўтказишмаяпти.\n- Қозоғистонда «Қайрат», «Актобе», «Олма-Ота» учун ўйнагансиз... Ушбу клублардан қайси бири кўпроқ эсда қолди ва нимаси билан?\n- Тўғрисини айтсам, барча клублар хотирамда сақланиб қолган. Аввал «Қайрат»га келдим - биз чемпионликни ютдик ва яна кумуш медални ҳам қўлга киритдик. Қозоғистонда ҳар йили нимадир ютардим, шу сабаб қозоқ футболи фаолиятимнинг энг яхши қисмига тўғри келган, деб ҳисоблайман ва буни доимо такрорлаб келаман. Ўша «Олма-Ота» билан ҳам нимадир ютганман. Ягона ёқимсиз ҳолат – бу «Актобе» сафига қўшилганим бўлган. Лекин ростини айтсам, Қозоғистонда мен қониқмаган баъзи ёқимсиз вазиятлар ҳам бўлган – худди «Актобе»да ўказган даврим сингари.\nБунақасига олиб қараганда, «Олма-Ота» сафида ўтказган даврим кўпроқ ёдимда қолган. Жамоа сафида иштиёқли ёшлар жамланганди. Биз ҳаммамиз ёш болалардек бахтли эдик (кулиб). «Қайрат» сафида ўтказган йилларим ҳам яхши бўлган, аммо у ерда энди энг яхши ўйинчилар йиғилганди ва хурсандчилик энди бошқача ҳис этиларди ва сиз мана шу ёш йигитлар - Боровский, Иля Воротников, Абзал Жумабаев, Ларин билан ғалаба қозонганингизда... Ҳаммани эслайман. Чет эллик легионерлар ҳам яхши эдилар - дарвозабон Богдан, Берко, Бойченко ... Жуда яхши жамоа йиғилганди.\n- Биласизми, энди «Актобе» Қозоғистон чемпионатининг биринчи лигасига тушиб кетди. Бу ҳақда нима деб ўйлайсиз?\n- «Актобе»ни ҳам кузатиб бораман. Уларнинг биринчи лигага равона бўлишгани жуда ачинарли, чунки Қозоғистонда энг яхши мухлислар ўша ерда эди. «13-сектор» - буни эслайман. «Актобе»га ҳам, «Иртиш»га ҳам ачинаман. Қолаверса, Актобе шаҳридаги стадион жуда қулай эди... Менимча, бу Қозоғистон футболи учун катта йўқотиш. Бир вақтлар улар ўзларидан жуда яхши таассурот қолдиришган.\n- Бир кун келиб, Қозоғистонга футбол функционери сифатида ишлашга келишингиз мумкинми?\n- Албатта, бу ҳаётда ҳамма нарса бўлиши мумкин, мен Қозоғистонда ёки бошқа бирор жойда ишламайман, деб айта олмайман. Ҳаёт шундай, ҳамма нарса бўлиши мумкин. Бундан ташқари, яқинда ПРО лицензияси учун ўқишни тугатаман - деярли тугади, фақат лицензияни олиш қолди холос. Ким билади, эҳтимол мен қозоқ клубларида ишларман. Агар улар қизиқиш билдиришса - нега энди йўқ?! Аммо ҳозирча «Пахтакор»да мени ҳамма нарса қониқтирмоқда. Мен ҳар доим бу клубда ишлашни орзу қилардим. Худо хоҳласа, бир кун келиб Қозоғистонда ишлаш насиб этиб қолар.


ЮРИЙ БАШМЕТ ART WEEK STYLE.UZ 2013 ОЧИЛИШИДА! 04.10.2013 13:28\nArt Week Style.uz 2013 нинг бошланишига ҳам саноқли кунлар қолди. Фонд Форум Васийлик Кенгаши Раиси Гулнора Каримованинг муаллифлик лойиҳаси бўлмиш Art Week Style.uz, ҳамиша, ўзининг оригиналлиги, ёрқин, турфа ғоялар ва машҳур меҳмонлари билан барчани ҳайратга солиб келмоқда.\nБир неча йил мобайнида, мазкур ҳафталикда, дунёнинг санъат ва мода оламидаги машҳур инсонлари меҳмон бўлишган.\nArt Week Style.uz 2013 ҳам бундан мустасно эмас. Ҳозирда машҳур ҳафталик меҳмонлари маълум бўлмоқда.\nArt Week Style.uz 2013 нинг мусиқий блогини бу гал, дунёга машҳур мусиқачи, дирижёр, Россия халқ артисти, кўплаб Россия ва хорижий совринлар эгаси Юрий Башметнинг концерти билан очилади. Концерт санъат Ҳафталигининг биринчи куни, 22 октябрда бўлиб ўтади!\nЎтган йиллар давомида, Art Week Style.uz ҳафталигида кўплаб машҳур санъаткорларнинг концертларига гувоҳ бўлганмиз. Масалан, Art Week Style.uz-2012 арафасида Тошкентда машҳур америкалик чолғучи Крис Ботти Ўзбекистон Миллий симфоник оркестри, ҳамда жаз ижрочиси Лиза Фишер билан концерт берган эди. Art Week Style.uz-2012 ҳафталигини эса британиялик хонанда Софи Эллис-Бекстор очиб берган. Art Week Style.uz-2011 санъат ҳафталигининг очилиш маросимидан сўнг эса, “Истиқлол” санъат саройида машҳур бастакор Игорь Крутой ҳамда баритон овоз соҳиби Дмитрий Хваростовскийнинг “Дежа Вю” шоу-концерти бўлиб ўтган. «Дежа Вю» – икки санъаткорнинг бетакрор лойиҳаси бўлиб, унда француз, рус ва итальян тилларидаги қўшиқлар ижро этилган. Art Week Style.uz 2008 ни эса, дунёга машҳур испан қўшиқчиси Хулио Иглесиас очиб берган.\nЮрий Башкет 1953 йилда туғилган. 1971 йил мусиқа мактабини тугатган ва Москва Давлат Консерваториясига ўқишга кирган. Талабалик давриданоқ 1975 йил Будапештдаги ва Мюнхендаги Халқаро танловлар лауреати бўлган. Ўзининг дирижёрлик фаолиятини эса, 1982 йилда бошлаган. 1992 йилда Москва консерваториянинг энг иқтидорли мусиқачиларидан иборат, “Москва солистлари” (“Солисты Москвы”) Камер ансамблини ташкил этган. 2008 йилда мазкур ансамбль Юрий Башмет билан биргаликда “Грэмми” мукофотига сазовор бўлган. Бу мазкур нуфузли мукофотга сазовор бўлган ягора Россия камер ансамблидир.\n2202 йилдан Юрий Башмет “Янги Россия” (“Новая Россия”) Давлат Симфоник оркестрининг бадиий раҳбари ва бош дирижёри. Бу машҳур санъаткор ижоди ҳақида, турли мамлакатларда (Англия, Франция, Россия) бир неча фильмлар ҳам суратга олинган. Юрий Башмет шунингдек, “Орзулар вокзали” (“Вокзал Мечты”) кўрсатуви муаллифи ва бошловчиси ҳамдир.\nЮрий Башметнинг икки фарзанди бор. Қизи Ксения Юрьевна ота изидан бориб, мусиқа илмини эгаллаган, пианиночи. Ўғли Александр эса, иқтисодчи.


Кабрдаги хаёт – Islom Nuri\nОдам боласи бу дунёда абадий яшамайди. Хамма инсон бир кун вафот этади. Баъзилар узок йил яшайди. Баъзилар ўртача умр кўради. Баъзилар ёшлигида вафот бўлиб кетади.\nИнсон ўлгандан сўнг унинг жонини фаришталар олиб кетадилар. Агар у яхши одам бўлган бўлса, унинг жонини жаннат фаришталари олиб кетадилар. Ёмон одам бўлган бўлса, унинг жонини дўзах фаришталари олиб кетадилар. Инсоннинг жони танадан чиккандан кейин ё рохатда ёки азобда яшайди.\nВафот этган кишининг жасадини одамлар ювиб, кафанга ўраб, кабристонга олиб борадилар. У жойда ўликни ерга кўмадилар. Одам кўмиладиган ерни кабр, дейилади. Инсон кабрга кўмилгандан кейин у ерда якка ўзи колади. Хамма ўз уйига, ишига кайтиб кетади. Шундан сўнг Аллох ўлган одамни кабрда кайта тирилтиради. Нима учун?.. Чунки Аллох хар бир инсонни кабрда сўрок килади. Аллох кабрга Ўзининг икки фариштасини юборади. Уларнинг отини МУНКАР ва НАКИР, деб аталади. Мункар ва Накир кабрга кириб ўликни ўткизадилар. Кейин уни сўрок кила бошлайдилар.\nФаришталар «Раббинг ким?» – деб сўрайдилар. Яна улар: «Пайгамбаринг ким?» «Дининг нима?» – деб сўрашади. Агар инсон дунёда Аллохга иймон келтирган ва Унинг айтганларини килиб яшаган бўлса, хеч кийналмайди. Аллох унинг тилига тўгри жавобларни келтириб кўяди. У одам фаришталарнинг саволларига тутилмасдан тўппа-тўгри жавоб беради. «Раббим – Аллох!» «Пайгамбарим – Мухаммад алайхисалом», «Диним – Ислом», – деб айтади. Шунда кабр кенгайиб кетади ва гулу райхонларга тўлади. Фаришталар кабрдаги кишига дўзах билан жаннатни кўрсатишади. Улар: «Карагин, сенинг дўзахда ўрнинг бор эди. Аллох уни жаннатга алмаштирди, энди рохат килиб ухлагин», деб чикиб кетадилар.\nАммо ўлган одам бу дунёда динга амал килмаган бўлса, у Мункар ва Накирнинг битта хам саволига жавоб бера олмайди. У жуда хам каттик кўркиб кетади. Фаришталар ёмон одамларнинг кўзига жуда хам хунук бўлиб кўринишади. Фаришталарнинг ранглари коп-кора ёки кўм-кўк бўлиб колади. Овозлари хам каттик ва кўркинчли бўлади. Кофир ва мунофик одам фаришталарнинг саволларига: «Билмайман», деб жавоб беради. ёки кўркиб: «А..! А..!» деб тураверади. Шундан кейин кабрга азоб фариштаси келади. У кўлидаги огир темир гурзи билан у ердаги одамнинг бошига уради. У одам дод – фарёд килади. Аммо унинг додлаганини хеч ким эшитмайди. Фаришта уни азоблайверади. Ёмон одам то Киёмат куни бўлгунича ана шундай азобда ётади.\nКофир, мунофик ва ярамас одамлар кабрда бу дунёда килган ёмон ишларига яраша хар хил азобда бўладилар. Бу хакда сизларга устозларингиз гапириб беришади. Яхши кишилар кабрда рохатда ётадилар. Аллох хаммамизни кабр азобидан асрасин.\n13 – Коида. Кабрда икки фаришта хар битта одамни сўрок\nкилишади. Аллох у ерда мўмин инсонга ёрдам беради. Кофир – мунофикларга ва\nгунохкор мусулмонларга азоб беради. Кабр жаннатдан бир богча ёки дўзахдан бир\nМункар ва Накир кабрда нима деб савол беришади?\nМўминлар ва кофир-мунофикларнинг кабрдаги холатлари хакида гапириб


14 декабрь, 2018, 00:17\n"Барселона" ярим ҳимоячиси Иван Ракитич мавсум якунига етгач каталонияликлар сафини тарк этиши мумкин. Бу ҳақда Le 10 Sport нашри хабар тарқатмоқда.\nЮқоридаги манбаага кўра “кўк-анор ранглилар” раҳбарияти келгуси ёз 30 ёшли хорватиялик футболчининг трансфери бўйича таклифларни қабул қилишга тайёр.Унинг жамоадаги ўрнини эса "Аякс" хавбеки Френки де Йонг эгаллаши кутилмоқда.\nЭслатиб ўтамиз, бундан аввалроқ Ракитич Каталониядаги уйини сотувга қўйгани ва фарзандларини француз мактабига бергани ҳақида хабарлар тарқалган эди. Айтиш лозимки, унга ПСЖдан жиддий таклифлар бўлмоқда.


Билки ўт фарзанди эрдим, шундайин қолгум абад… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 28 Сентябр 2018\tКӯришлар: 373\nСадқа айлай жону тан сенга бу дам,\nКафтларимга ўрмалаб чиқ, марҳабо.\nСен олиб келдинг димоққа юрт ҳидин,\nХаста қалбим қоплади шодлик, севинч.\nКўзларим йўлга нигорон тўрт эди,\nТарк этиб минг хил хаёл, кетди ўкинч.\nБир замонлар шўху бепарво эдим,\nДўсту ёринг қийнадим, ёдда ҳамон.\nАйт, нетай, токи дилингда қолмасин,\nБарча ҳасрат, дардларинг, эй меҳрибон.\nЭнди билдим, она юртим қадрини,\nВа унинг сарҳадидан кетгач йироқ.\nТупроғи ҳам бўлди кўзга тўтиё,\nБорлиғимга меҳридан ёққач чироқ.\nЭй диёрим митти, тилсиз элчиси,\nУшбу лаҳза менга ҳамдам жонажон.\nКеч гуноҳим, деб узр сўргум бу дам,\nБерган эдим сенга озор бир замон!\nЭгамназар Соҳибназаров таржимаси.\nДунёга келганман, жўшиб,\nСўзлаш учун розимни мен\nЯнгратай юртимда деб\nОвоз ила созимни мен.\nЎзлигим топмоқ учун\nЧиқдим асрлар қаъридан\nТиклашим лозим эди\nЎз қадру эъзозимни мен.\nБу жаҳондан дод этиб\nЎтганди кўп сингилларим,\nХудди бир мол сингари\nТожик қизин сотардилар.\nҚўл-оёғин банд этиб\nОлганди нафс занжирлари,\nНе азоблар тиғ мисоли\nҚисматидан нола айлаб,\nЗор-зор йиғларди у.\nБу замин шўрхок бўлди\nБесадо сўзларди тоғлар\nСақлабон олий сукут,\nОқибат келди ғазабга\nБир куни тожик қизи,\nРўдапони бошидан олиб\nОтди юз, минг поралаб.\nЧимматин тупроққа қориб,\nОчди ожизлар кўзин,\nБу сафар душманларин\nҚўйганди у бечоралаб…\nМен ўша Майрамбию\nТан ила жонимга дониш\nДуридан бердим жило,\nТоки сийрат бирла сурат\nҲуснин этдим бир чаман,\nНеча исёнлар кўтардим\nТинчимас қалбим аро.\nКам бўлмагайман ёки зор,\nТозадил, боши баланд,\nДилкаш яшайдурман фақат.\nБўлса мунаввар ҳур диёр,\nБилки, ўт фарзанди эрдим,\nШундайин қолгум абад.\nДарё оқар, оққай умр,\nҚалбим яшаш гаштини сур.\nҲам меҳрибон ёр қўлида\nПаймона бўл, паймона бўл!\nЭтгил маломатдан ҳазар,\nСергапни қил қатъий назар,\nГар «оқил» эрса бесамар,\nБегона бўл, бегона бўл!\nДўстлар юзи – равшан чироқ,\nСофдил кишилардир маёқ,\nҲақгўй, ҳабиблар кўнгли оқ,\nПарвона бўл, парвона бўл!\nЯнги қўшиқ этгил ижод,\nТо айласин халқимни шод.\nШоир бўлиш мардлик эса,\nМардона бўл, мардона бўл!\nТожик тилидан Ўлмас Жамол таржимаси.\nФалак, бу аёлга бермагин озор,\nУнга ато этгин бир фарзанд – паноҳ.\nУнинг вужудида ғурбату ғам бор,\nҒурбат панжасидан этгайсан раҳо.\nБу аёл покиза, покизасиришт,\nУнинг кафтларига қўнган фаришта.\nАқиқ лабларида унган сўз болдир\nФақат бор армони ҳам юмуш, ишда.\nУ ширин болакай, болани кўрса,\nЮрагин забт этар надомат ва оҳ.\nОналик бахтини тотмоқ истагай,\nОналик ранжидан бўлай, дер огоҳ.\nБесамар ниҳолдек кетмайин дейди,\nБеасар умрдан дегайки не суд?\nМен қачон ичаман бахт майин дейди,\nМен қачон бахтимга айтаман дуруд.\nФалак, унга фарзанд ато этгайсан,\nУни шодмон этгин ўшал насимдан\nУ молу дунёдан кечгандир тамом,\nУ кечган бойликдан зевару симдан.\nТоки бенишонлик сари кетмасин,\nТоки нишон қолсин ундан фарзанди.\nБу ёруғ дунёга пайванди бўлиб,\nУндан фарзанд қолсин, қолсин дилбанди.\nБу кўҳна дунёнинг ғавғоларидан,\nҚаҳратон қаҳрию сармоларидан,\nМени паноҳингда асрагил, бегим.\nЮзингни бурмагил қаҳҳор бир кунда,\nУшбу икки кунлик дунёи дунда,\nГулзорга, боғларга, тоғларга унда,\nГар ножо сўз айтса ағёр суханчин,\nСен менга бағишла вазминлик тамкин,\nТо юрак бўлмасин шўрида, ғамгин,\nВаҳки ҳали-ҳамон нокас мардлар бор,\nМардлар бор тулкидай – худбин ва айёр,\nМен улар қўлида қолмайин эй, ёр,\nОсмонга ўт тушар оҳ-воҳларимдан,\nДил розим англагин нигоҳларимдан,\nСўрама нуқсону гуноҳларимдан,\nБугун: 06-12-2019 01:35:10


КИШИЛАРГА ЯХШИЛИК ҚИЛИШ ИНСОНИЙ БУРЧИМИЗДИР\nВатанимизда олиб борилаётган одилона сиёсат инсонларнинг манфаати учун, тинч-хотиржам яшаш, илм олиб, келажак сари илдам қадам ташлаш, бир-бирларига бўлган меҳр-муҳаббатининг ошишига қаратилгандир. Зеро, инсон онгли мавжудод бўлиб, бутун борлиқнинг гавҳаридир.\nИслом дини ер юзида ўзининг адолатли кўрсатмалари билан инсонларни тўғриликка, одоб-ахлоқли бўлишга ундайди. Бақара сурасининг 29 оятида Аллоҳ таоло бандаларига шундай марҳамат қилади: “У шундай зотки, сизлар учун Ердаги барча нарсаларни яратди*. Сўнгра само сари «турди-да», уни етти (қават) осмондан иборат қилиб қўйди. У барча нарсани билувчи (доно)дир.” Билдикки, ердаги барча нарса инсон учун яратилган экан. Биз инсон бўлиб туғилганимиздан мамнун бўлиб, бир-биримизни қутлашимиз ва ҳеч қачон бир-биримизга нисбатан ёмонликлар қилмаслигимиз керак. Пайғамбаримиз саллоллоҳу алайҳи васалламнинг бир ҳадиси шарифларида: “Сизлардан ҳеч бирингиз токи ўзи учун яхши кўрган нарсани бошқа биродарига ҳам яхши кўрмагунча ҳақиқий мўмин бўлаолмайди”, деб марҳамат қилганлар. (Бухорий ривояти).\nШундай экан, бу ўткинчи дунёда, фитналарга алданмасдан, бойликларга берилиб, кибр отига минмасдан инсонийлик фазилатларидан фойдаланиб, бир-биримизга ҳамиша кўмак бериб, қўллаб-қувватлаб яшамоғимиз лозим. Яна бошқа ҳадиси шарифда: “Мўмин-мусулмон одам атрофидагилар билан улфат тутунади ва улар ҳам буни ўзларига улфат қиладилар. Одамлар уни дўст тутмайдиган ва у ҳам одамларни дўст тутмайдиган кимсада ҳеч қандай яхшилик йўқ”, деб айтилган. Доно халқимиз бекорга “Одамни заҳрини одам олади”, деб айтмаганлар. Инсон ёлғиз яшаши жуда ҳам оғир дарддир. Чунки инсон инсонлар билан бирга яшайдиган қилиб яратилган. Шундай экан ҳеч қачон ёлғизликни ҳавас қилмасдан, элу халқ билан, улар дарди билан яшашлик керак. Бу дунё ўткинчи синов дунёсидир. Дўстлар даврасида яшмоқ энг олий бахт, кимки бировга яхшилик қилса, аввало ўзига яхшилик қилган бўлади. Зеро бу дунёдаги ҳар бир эзгу иш у дунёда катта мукофотга айланади. Пайғамбаримиз Муҳаммад мустафо саллоллоҳу алайҳи васаллам: “Мўмин мўминнинг ойнаси”, деб айтганлар. Ойна қанчалик тиниқ бўлса, шунчалик равон тасвирни кўрамиз. Қалбимиз илм нури билан мунаввар бўлса, фикр-ўйимиз инсонларга яхшилик қилиш бўлади.\nАллоҳ таоло ҳар биримизни бу дунёда ўзгаларга манфаат етказадиган инсонлардан қилсин.\nКиритилган вақти: 31/10/2016 00:00; Кўрилганлиги: 2434\nМатериал манзили: https://sammuslim.uz/articles/kishilarga-yaxshilik-qilish-insoniy--burchimizdir\nЧоп этилган вақт: 26/07/2021 07:11


Ўзбекистон ФВВ Қозоғистонга самолёт юбормоқда - BBC O'zbek\nImage caption Қозоғистон Ички ишлар вазирлигига кўра, камида 52 киши қурбон бўлган.\nЎзбекистон Фавқулодда вазиятлар вазирлиги 52 инсон ҳалок бўлган Қозоғистоннинг Ақтўбе вилоятига махсус учоқ юборишга қарор қилган.\nАқтўбеда Қозоғистоннинг Чимкентидан Россиянинг Самара шаҳрига бораётган автобус ёниб кетган.\nҚозоғистон Ички ишлар вазирлигига кўра, камида 52 киши қурбон бўлган.\nХабарларга кўра, беш киши ёнғиндан омон қолган.\nҚозоғистон Ички ишлар вазирлигининг Би-би-сига айтишича, автобус тўхтаб турган бўлган.\nЎзбекистоннинг Қозоғистондаги элчихонаси махсус ахборот чиқарди.\n"Ўзбекистоннинг Қозоғистондаги элчихонаси маълумотига кўра 2018-йил 18-январ куни Ақтўбе вилояти Ирғиз туманида "Икарус" русумли йўловчи автобуси ёнган маҳал унда 55 йўловчи ва 2 ҳайдовчи (Қозоғистон фуқаролари) бўлган. Беш киши ёнаётган автобусдан чиқиб кета олган.\nБулар 2 ҳайдовчи ва 3 йўловчи бўлиб, улардан икки нафари Ўзбекистон Республикаси фуқаролари (Исаков Аҳрор, 1988-йил 14-апрелда туғилган ва Мирзаахмедов Исроилжон, 1980-йил 10-январда туғилган). Дастлабки маълумотга кўра фалокат жойида вафот етганлар орасида Ўзбекистон фуқаролари ҳам бор", дейилади хабарда.\nЭлчихона тезкор хабар рақамларини чоп қилган: + 7 777 218 20 10.\nБаъзи тахминларга кўра, автобус пропан газ билан ишлаган.\nЙўловчилар тўхтаб турган автобусда исинишаётган бўлишган.\nФожеа Ақтўбе вилоятининг Иргиз туманида маҳаллий вақт билан соат 10:30 да рўй берган.\nҚурбонларнинг бари ўзбекистонлик меҳнат муҳожирлари бўлгани айтилмоқда.\n2200 чақиримлик бу йўл Россияга отланган ўзбекистонлик муҳожирларига яхши танишдир.\nАвтобус ёниши сабаблари маълумми?\nЙўқ, гарчанд бу биринчи автобус ёниши эмас.\nҚозоғистон Ички ишлар вазирлиги фавқулодда ҳолат бўйича махсус телефон алоқа линиясини очган.\n+7 713256 29 63 ёки + 713256 68 85\nЎзбекистон Фавқулодда вазиятлар вазирлиги ҳам маълумот телефонини ишга туширган.\n+998 7114710 50\nФото муаллифлик ҳуқуқи Askar Aktileu\nМаҳаллий журналистлардан бири Аскар Актилеу ўзининг Instagram саҳифасида ёниб кетган автобус суратини чоп этган.\nТуркия Ташқи ишлар вазири автобусда ҳалок бўлган ўзбекистонликларга таъзия бидирди\nТуркия Ташқи ишлари вазири Мавлуд Човушўғли Twitter даги аккаунти орқали Қозоғистоннинг Ақтўбе вилоятида автобусда ёниб кетган ўзбекистонликлар учун таъзия билдирди.\nЎтказиб юборингTwitter пост муаллиф @MevlutCavusoglu\n— Mevlüt Çavuşoğlu (@MevlutCavusoglu) 2018 Январ 18\nОхири Twitter пост муаллиф @MevlutCavusoglu\n"Қозоғистонда рўй берган автобус ёнғинида аксари ўзбекистонлик бўлган 52 кишининг ҳалок бўлгани ва 5 кишининг жароҳат олганини қайғу билан ўргандим. Ҳаётдан кўз юмганларга Аллоҳдан раҳмат, жароҳатланганларга тез шифо топишини тилайман. Дўст ва қардош Қозоғистон ҳамда Ўзбекистонга таъзия билдираман", деб ёзди вазир.\nАвтобус ҳайдовчиси: рулда ухлаб қолганим рост


БАЙРАМ ШУКУҲИ ҚАЛБЛАРГА ЗАВҚ УЛАШАДИ\nБарча учун бирдек севимли Янги йил байрами асосий тантаналари вилоят марказининг уч ҳудудида ўтказилади. Бунда аҳолига байрамона кайфият улашиш, бўш вақтини мазмунли ва мароқли ўтказиш учун зарур шароитлар яратишга асосий эътибор қаратилган.\n- Байрам эсда қоларли бўлиши учун барча чора кўрилди, арчалар ясатилиб, қўшимча безак ва декорациялар ўрнатилаяпти, - дейди Қарши шаҳар ҳокими ўринбосари Алишер Насимов. - Баландлиги 30 метрдан ошадиган марказий арча вилоят мусиқали драма театри олдида қад ростлади. Шунингдек, темир йўл вокзали ва Одина масжиди ёнида 20 метрли арчалар ўрнатилди. 23 декабрдан турли кўнгилочар тадбир ва лойиҳалар бошланиб, 10 январга қадар давом этади. Театр ва фольклор жамоалари, эстрада хонандалари чиқишлари, "Қувноқлар ва зукколар" томошалари барчага қувонч улашишига шубҳа йўқ.\nҚайд этиш лозим, корхона ва ташкилотларда ҳам байрам шукуҳи ҳукмрон бўлиши учун вилоят ҳокимлиги томонидан "Энг яхши янги йил манзараси" танловига старт берилди. Унга кўра, бинолари ва ён-атрофи энг яхши безатилган ташкилотлар диплом ва пул мукофоти билан тақдирланади.


ЎзА - Аёл жиноятга қўл урди\nАёл жиноятга қўл урди\n08.02.2018 15:49 Чоп этиш версияси\nФарғона вилояти Бағдод туманида яшовчи Муҳайё Мамуровага аввал ҳам жиноят содир этгани учун озодликдан маҳрум қилиш жазоси тайинланган эди. Аммо у хатосидан тўғри хулоса чиқармади, йиллар давомида меҳридан, эътиборидан бебаҳра бўлган 5 фарзанди дийдоридан ўзини яна бенасиб қилди.\n2017 йилнинг январ ойида дастлабки терговда шахсини аниқлашнинг имкони бўлмаган “Улуғбек” ва “Мақсуд” исмли Тожикистон Республикасида яшовчи танишлари билан тил бириктириб, 1 килограмм “гашиш” гиёҳвандлик воситасини Ўзбекистон Республикаси чегарасидан ноқонуний олиб ўтишни режалаштирдилар.\nТелефон қўнғироғидан сўнг шериклари 3 минг АҚШ долларига баҳоланган ушбу гиёҳвандлик моддасини Бағдод туманининг Дўрмонча қишлоғига олиб келиб беришди. Махсус белги остида оғуни ерга кўмиб қўйдилар. Икки кундан сўнг ушбу модда учун 1300 доллар олиб, қолган қисмини кейин беришга келишишди.\nМ.Мамурова гиёҳвандлик моддасини яшаш хонадонида сақлаб, февраль ойида унинг 59,92 граммини қўқонлик Н.Турсуновага 3 миллион 500 минг сўмга сотади. 939,75 грамм қисмини номаълум кимсаларга етказиб бериб, даромадга эга бўлади.\nҲуқуқ-тартибот идоралари ходимлари томонидан ўтказилган тезкор тадбир давомида хонадонидан қора рангли целлофан пакетга ўралган 0,33 грамм оғу далилий ашё сифатида олинди.\nЖиноят ишлари бўйича Қўқон шаҳар суди томонидан Ўзбекистон Республикаси Жиноят кодексининг тегишли моддаларига асосан М.Мамурова ўта хавфли рецидивист деб топилди ва унга 11 йил озодликдан маҳрум қилиш жазоси тайинланди.\n15:25 Уйнинг 2 қаватида бошланган ёнғин 4 қаватини ҳам қамради


Ўзбекистон дунёга 3 миллион мардикор етиштириб берди – Жамоатчилик | Qalampir.uz\nЎзбекистон дунёга 3 миллион мардикор етиштириб берди – Жамоатчилик\nЖамият\t12 Октябрь 2019 19:54 10219\nАйни вақтда 3 миллион ўзбекистонлик дунёнинг турли мамлакатларида мардикорликка ёнланган. Бу ҳақда 9 октябрь куни “Ўзбекистон” телеканали орқали эфирга узатилган “Муносабат” ток-шоусида сўз борди.\nДастурда Ўзбекистон Республикаси Олий Мажлис Қонунчилик палатаси Кенгаши ва Сенат Кенгаши томонидан жорий йилнинг 14 сентябрь куни қабул қилинган “Тўйлар, оилавий тантаналар, маърака ва маросимлар ўтказилишини тартибга солиш тизимини янада такомиллаштириш тўғрисида”ги қўшма қарор муҳокама қилинган.\nУнда қайд этилишича, Тўйлар, оилавий тантаналар, маърака ва маросимларни мувофиқлаштириш бўйича Республика комиссияси йиғилишида ҳар бир ташкилотга алоҳида вазифа белгиланган. Жумладан, дабдабали тўйлар қилиб, белгиланган Низомдан ташқарига чиққанлар учун ё маъмурий жиноий жавобгарлик белгилаш бўйича ҳужжат ишлаб чиқиш юзасидан Адлия вазирлигига топшириқ берилган.\nЖурналист Қуддус Аъзамнинг қайд этишича, бундай тўйларни “министр” қилмаса, унинг қўл остидагилар қилолмайди.\nЎзбекистон ХДП Марказий Кенгаши раиси ўринбосари – сенатор Мақсуда Ворисованинг қайд этишича, агар Низомнинг бирор банди бузилса, бу қонун бузилиши сифатида қабул қилинади.\nКўрсатувда таъкидланишича, Ўзбекистонда дабдабали, ўйлаб топилган урф-одатларга мос тўй қилиш ортидан минглаб одамлар чет давлатларга кетяпти. Ишлаб келиб, йиллар давомида топган пулини бир кунда ҳавога совуряпти. Бу ҳам етмагандек, қарзга ботиб, оғир хасталикларга чалинмоқда.\nҚуддус Аъзамнинг маълум қилишича, айни вақтда Ўзбекистондан чиққан мардикорлар сони 2,5 миллион, ҳатто, норасмий маълумотларга кўра, 3 миллиондан ортган. “Эртага 5 миллион бўламиз, кейин бутун дунёга шу билан таниламиз”, дейди журналист. Бунга нисбатан “Фақат мардикор етиштириб берамиз”, дейди Мақсуда Ворисова.\nМасалага Хотин-қизлар қўмитаси раиси ўринбосари Мукаррам Нурматова қўшилди: “Тўйларда пул сочаётганларнинг ярми эртага қарз тўлагани кетади”, дейди.\n04 Август 15:22 69897\n05 Август 11:03 54106\n04 Август 20:35 40098\n04 Август 14:05 36300\n05 Август 12:52 35136


Тобеъинлар ҳаётидан лавҳалар Аҳнаф ибн Қайс – .:: Xadicha.uz\nТобеъинлар ҳаётидан лавҳалар Аҳнаф ибн Қайс\nМўминларнинг амири Муъовия ибн Аби Суфён қасри элчиларни кутиб олиш учун шай эди. Халифа (Муъовия)га келган кишиларнинг биринчисига изн берилса, унинг (муовия) опаси Абу Суфённинг қизи Уммул Ҳакам халифалик мажлисида ривоят қилинадиган Расулуллоҳ саллаллоҳу алайҳи васалламнинг ҳадисларига қулоқ солиш учун шошар ва парда орқасидаги ўз жойини оларди эди шу тариқа Амирул мўмининнинг суҳбатларида бўладиган нодир хабарлар, ҳикматлар ва ажойиб сўзлардан баҳра олар эди. У (Уммул Ҳакам) ақли расо, ҳиммати олий, шарафли мақсадларга интилувчан аёл эди.\nУ укасининг (Муъовия) инсонларни даража-ю, мартабаларига қараб киришга изн беришини биларди. Муъовия аввал Расулуллоҳ саллаллоҳу алайҳи васалламнинг саҳоба-и киромларини, сўнг кибори-тобиъинларни, улардан кейин эса аҳли илмлар ва насил-насабдор кишилар киритарди.\nШундай бўлишига қарамай Уммул Ҳакам укасини зиёратчилардан бирига хушламай кутиб олаётганини ва шундай деяётганини эшитди:\n– Аллоҳга қасамки, эй Аҳнаф “Сиффин” кунини (Али розияллоҳу анҳунинг тарафдорлари Муъовия розияллоҳу анҳунинг тарафдорлари устидан ғалаб қилган кун. Сиффин – Фирот дарёсининг ўнг қирғоғига яқин жой) эсласам ва сенинг биздан ажралиб ва Али ибн Абу Толибни ёнига ўтганинг кўз олдимга келади ва ўлгунимча юрагимда адоват бўлади, – деди.\nБу киши унга:\n– Эй Муъовия, Аллоҳга қасамки, албатта сенга нисбатан ғазабланган қалбларимиз, сенга қарши кўтарилган қиличларимиз доим қўлимизда бўлади. Агар урушга бир қарич (фитр – тахминан 18 смга тенг) яқинлашсанг, биз бир қулоч (шибр 22.5 смга тенг) яқинлашамиз. Агар урушга юриб борсанг биз югуриб борамиз, Аллоҳга қасамки, берадиган совға-саломларинг умид қилиб ёки хусуматларингдан қурқуб келганимиз йўқ, балки биз ўртани ислоҳ қилиш, жамоатни бирлаштириш ва мусулмонларнинг калимасини жамлаш учун келдик, – деди. Сўнг орқасига ўгирилиб, келган томонига қараб кетди.\nУммул Ҳакам халифага бундай қаттиқ жавоб қайтара оладиган инсонни бир кўриш учун пардани бир томонини жилдирди ва калта бўйли, озғин жуссали, ялтирбош (тепакал), тишлари бир-бирига мингашиб кетган, ияги энгашиб, ичига ботиб кетган (чуқур) кўзли, иккала оёғи ичкарига букилган, қисқаси инсонда нуқсон бўлса, ана шу нуқсондан бир насиба олган бир кишини кўрди. Сўнг укасига бурилиб деди:\n– Эй мўминлар амири, халифага таҳдид қилаётган, халифани қасри ичида қўрқитаётган бу киши ким, – деди.\nМуъовия чуқур хурсинди ва:\n– Бу киши ғазабланса Бани Тамимдан юз мингтаси ғазабланадиган кишидир. Албатта, у Бани Тамимнинг саййиди, арабларнинг буюкларидан ва шаҳарларни фатҳ қилувчиларидан бири Аҳнаф ибн Қайс, – деди.\nҲижратдан олдинги учинчи йилда Саъдийлик Қайс ибн Муъовияни хонадонида бир бола тўғилди. Унга Заҳҳок деб исм қўйишди. Лекин инсонлар оёғидаги эгриликни кўриб уни Аҳнаф деб лақабладилар. Сўнг бу лақаб исмидан кўра машҳур бўлди.\nУ гўдаклик чоғларида отаси ўлдирилди ва етим ҳолда вояга етди. Ўспиринлик ёшига етай деганда ислом нурлари қалбини забт этди.\nРасулуллоҳ салаллоҳу алайҳи васаллам вафотларидан бир неча йиллар олдин асҳобларидан бир даъватчини Аҳнаф ибн Қайс жамоасини исломга чорлаш мақсадида жўнатди.\nБу даъватчи қавмга бориб уларни иймонга қизиқтирди ва уларга исломни таклиф қилди. Қавм сукут қилди ва баъзилари баъзиларига қараб ҳайратда қолди. Аҳнаф улардан олдинроқ иймонга шошилди ва “Эй қавм! Менга нима бўлдики, сизларни иккиланган ҳолда кўраяпман, бир қадам олдинга ташлайсизлар ё бир қадам оргақа юрасизлар, Аллоҳга қасамки, албатта бу элчи яхшилик элчисидир, албатта у сизларни энг яхши хулқларга чақиряпти ва сизларни ёмонликлардан қайтаряпти. Бас ҳидоятга чақирувчини қабул қилинглар ва дунё ва охиратни яхшилигига эришинглар”, – деди. Барчаси тезда исломга кирдилар. Сўнг бу қавмни катталари Расулуллоҳ саллаллоҳу алайҳи васалламга элчи бўлиб бордилар, лекин Аҳнаф ёши кичкиналиги учун улар билан бирга бормади. Шу сабабдан саҳобалик шарафидан маҳрум бўлди. Лекин у Расулуллоҳ саллаллоҳу алайҳи васалламнинг ундан розилигидан ва у учун қилган дуоларидан маҳрум бўлмади.\nАҳнаф ибн Қайс ҳикоя қилади:\n– Мен Умар ибн Хаттоб розиялоҳу анҳуни замонасида Каъбатуллоҳни тавоф қилаётган пайтимда тусатдан бир киши менга юлиқди мен уни танирдим, мени қўлимдан тутди ва шундай деди:\n– Сенга хушхабар айтайинми?\n– Албатта айтинг, -дедим.\n– Расулуллоҳ саллаллоҳу алайҳи васаллам қавмингга уларни исломга даъват қилишим учун мени жўнатганини эслайсанми. Ўшанда мен уларни даъват қила бошладим ва Аллоҳни динига киришни уларга таклиф қилдим. Бас сен ўша куни айтганларингни айтдинг, – деди.\n– Мен Расулуллоҳ соллаллоҳу алайҳи васалламни олдиларига қайтдим ва сени сўзларингни гапириб бердим, шунда Росулуллоҳ соллаллоҳу алайҳи васаллам: “Эй Аллоҳ, Аҳнафни мағфират қилгин”, – деб дуо қилдилар, деди.\nАҳнаф: “Амалларимдан бирон нарса қиёмат кунида Расуллуллоҳ саллаллоҳу алайҳи васалламнинг дуоларидан мен учун умидлироқ эмас”, дерди.\nАҳнаф бин Қайсга улуғ саҳобаи киромлар ҳузурида илм олиш имкони берилди. Уларнинг улуғи ал-Форуқ розияллоҳу анҳудир. Аҳнаф унинг мажлисларида қатнашди ва мавъизаларини эшитди, ҳукмларини тушунди. У Умария мадрасасининг қобилиятли ўқувчиларидан, нозик ақл эгаси, иқтидорли муаллимини чуқур тушунувчи эди.\nАҳнаф ибн Қайсдан сўралдики, “Ҳилм ва ҳикмат қандай эришдингиз?”\n“Умар ибн Хаттоб розияллоҳу анҳунинг қуйидаг айтган сўзларини эшитганим сабабли:\nКим ҳазиллашса, инсонлар наздида ҳурмати тушади;\nКим гапни кўпайтирса, хатоси кўпаяди;\nКимни хатоси кўпайса, ҳаёси камаяди;\nКимни ҳаёси камайса, тақвоси камаяди;\nКимни тақвоси камайса, қалби ўлади”.\nАҳнаф ҳалимлиги зарбул масал қилинадиган ҳалимлардан биридир. Бировнинг ғазабини чиқарадиган, фаҳш сўзлар билан сўкиш билан хосланган киши Асир ибн Ахтам унинг ғазабини чиқарди. Лекин Аҳнаф ибн Қайс сукут сақлаб, жим туришда давом этди. У киши ўзини айбламаётганини ва жавоб қилмаётганини кўриб, бош бармоғини оғзига солиб тишлай бошлади ва: “Қандай шармандалик, Аллоҳга қасамки, уни менга жавоб қайтаришдан фақатгина мени унинг наздида хорлигим ва ҳақирлигим сабаб”, деди.\nИттифоқо Аҳнаф ибн Қайс Басранинг атрофларида ёлғиз ўзи юрар эди. Бир киши унга дуч келди ва уни сўка айблай бошлади. У сукут қилиб ўз йўлида давом этди. Инсонларга яқинлишгач, у кишига қараб: “Эй фалончининг ўғли, агар қавмим сен айтаётган гапларни эшитса, улардан сенга азият етади”, деди.\nМана шундай қилиб, бутун умрини ибодат қилиб, рўза тутиб, қоим бўлиб, зуҳд ва тақвода ўтказди. Агар тун кирса чироғини ёқиб, ўзига яқин жойга қўяр ва меҳробида туриб намоз ўқирди. У Аллоҳ ғазаби ва Унинг ғазабидан қўрқиб, касал безовта бўлганидек, безовта бўлар, боласини йўқотган онадек йиғларди.\nҲар сафар гуноҳлардан бирини билиб қолса ёки айблардан бирини сезиб қолса, бармоғини чироққа яқинлаштирар ва: “Эй Аҳнаф бу кунда шундай сени нима кутиб олишини ҳис қил. Вой бўлсин, эй Аҳнаф бугун чироқнинг алангасига тоқат қиломасанг ва унинг иссиқлигига сабр қилолмасанг, эртага қандай қилиб жаҳаннам оловига тоқат қиласан ва унинг азобига қандай сабр қиласан. Аллоҳим, агар мени азобласанг албатта мен азобланувчи аҳлданман…”\nАллоҳ Аҳнаф ибн Қайсдан рози бўлсин ва уни ҳам рози қилсин.\nислом таълим муассасаси ўқитувчиси Дилдора Махмудова\nslayd Дилдора Махмудова\t2020-01-16


imon.uz 2021-02-12 11:07:08 59\n“Саҳиҳи Бухориййнинг” муаллифи, Буюк ватандошимиз, муҳаддислар имоми, ҳадис илми олимларнинг устози имом Бухорий қаламига мансубдир. У зотнинг тўлиқ исми Абу Абдуллоҳ Муҳаммад ибн Исмоил ибн Иброҳим ибн Муғийра ибн Аҳна) Бардизбаҳ Жўъфий ал-Бухорийдир.\nИмом Муҳаммад ибн Исмоил Бухорий ҳижрий 194 (милодий 810) йили Бухорода туғилган, Етимликда ўсиб, тўққиз ёшда Қуръони каримни тўла ёд олди. Ҳадис эшитишни яхши кўрар, вояга етгунча стмиш минг ҳадисни ёд олган эди. Ун олтига кирганида она-бола ҳаж сафарига жўнашади, Муҳаммад ҳадис ўрганиш мақсадида Маккада қолади. Кейин илм талабида Хуросон, Шом, Миср, Жазира ва Ҳижоз ўлкалари, Басра, Бағдод, Куфа каби шаҳарларда бўлади.\nИмом Бухорий жами олти юз минг ҳадис тўплаб, шундан юз минг саҳиҳ, икки юз минг заиф ҳадисни ёд олган, буларни тўплашда мингдан ортиқ шайхларнинг ҳузурида бўлган. Ушбу ҳадислар ичидан саҳиҳларини аниқлаб, улар асосида ўзининг машҳур «Ал-Жомеъ ас-саҳиҳ» китобини ўн олти йилда ёзиб тугатган. Ибн Ҳажарнинг ҳисоби бўйича, имом Бухорий ушбу тўпламга 7397 мингдан ортиқ саҳиҳ ҳадисни бобларга ажратиб, тартибли равишда жамлаган. У киши ҳар бир ҳадисни алоҳида ғусл қилиб, икки ракъат намоз ўқиб, кейин китобга қайд қилар эди.\nУз даврининг атоқли уламоларидан имом Ҳоким айтади: «Бу дунё остин-устин қилиб юборилса ҳам, Бухорий каби ҳадис билувчи ва уни ёд олувчи одам топилмайди». Ражо ибн Муражжо эса: «Имом Бухорий Аллоҳнинг ерда юрувчи мўъжизаси эди», деган. У имом Муслим, Термизий, Насоий ва бошқаларга устоз бўлган. Бундан ташқари, Имомнинг «Ал-Муснад ал-кабир», «Ат-Тарих ал-кабир», «Ат-Тафсир ал кабир», «Ал-Ҳадис ан-Набавий», «Китобу асмои саҳоба», «Ат-Тарих ас-сағир», «Холқу афъоли ибод», «Зуафоус-сағир», «Ал-Адабу ал-муфрад» ва бошқа йигирмадан ортиқ асарлари бор.\nИмом Бухорий ҳижрий 256 (милодий 870) йили Рамазон ҳайити кечаси вафот этиб, ҳайит куни дафн қилинди. У кишининг мақбаралари Самарқанд яқинидаги Хартанг қишлоғида бўлиб, ҳозирда у жойда муҳташам ёдгорлик барпо қилинган.\nКитобнинг «жомеъ» деб номланиши сабаби - ҳадис илми уламолари истилоҳида «жомеъ» деганда, «ҳадиснинг барча қисмларини жамловчи» деган маъно тушунилади. Яъни ақийда, ҳукмлар, зоҳидлик, емоқ-ичмоқодоби, сафар одоби, тафсир, тарих, сияр, фитналар, фазилатларга оид ҳадисларни ўз ичига олган китоб, деган маънони билдиради. Буҳақда Шоҳ Валиюллоҳ Деҳлавий қуйидагиларни айтади:\n«Аҳли ҳадислар ҳадис илмини девонга киритиб, тасниф килганларида уни тўрт фандан иборат қилганлар:\n1. Суннат фани. Яъни фиқҳга оид нарсалар. Моликнинг “Муватто” си ва Суфённинг «Жомеъ»сига ўхшаш китоблар.\n4. Зуҳд ва Ракоиқ. Ибн Муборакнинг китобига ўхшаш.\nБухорий мазкур тўрт фанни бир китобда жамлашни ирода қилди. Шу билан бирга, Бухорий ўзидан олдинги ва замондош уламолар саҳиҳлиги ҳақида ҳукм қилган ҳадисларнигина олишни йўлга қўйди. Санади Расулуллоҳ соллаллоҳу алайҳи васалламга етиб борадиган ҳадисланигина олишни раво кўрди. Китобдаги баъзи асарлар ва шунга ўхшаш нарсалар ҳадисга тобе бўлган ҳолдагина келган, асл бўлиб келмаган.\nШунинг учун унинг китоби «Ал-Жомеъ ас-саҳиҳ ал-муснад» деб номланган. Яна Бухорий Расулуллоҳ соллаллоҳу алайҳи васалламнинг ҳадисларидан ҳукм чиқаришга қаттиқ уринган. Ҳар бир ҳадисдан кўплаб масалаларни чиқарган. Буни ундан олдин ҳеч ким қилмаган».\nИмом Бухорийнинг «Жомеъус-саҳиҳ» китобларида фақат саҳих ҳадисларга суянилгани ҳақида;\nИмом Бухорий ўзларининг «Жомеъус-саҳиҳ» китобларида фақат саҳиҳ ҳадисларга суянганлари ҳақидаги гаплар керагидан ҳам кўп. Бу ҳақиқатни у кишининг ўзлари очиқ-ойдин айтганлар ва бошқа уламолар бу гапни қўллаб-қувватлашган.\nХатиб Бағдодий ўз санади ила Иброҳим ибн Маъқилдан ривоят қилади: «Муҳаммад ибн Исмоил Бухорийнинг «Жомеъ» китобимга саҳиҳдан бошқани киритмадим. Чўзилиб кетмасин деб, баъзи саҳиҳларни ҳам тарк қилдим», деганини эшитдим».\nИмом Бухорий «Саҳиҳ»ларига ўзлари ёд олган олти юз минг ҳадисдан фақат саҳиҳларини ихтиёр қилганлар. У киши ўзларининг «Жомеъ»ларини ўн олти йил давомида тасниф қилганлар. Бу тасниф ишлари турли диёрларда давом этган. Унинг бир қисми Бухорода ёзилган бўлса, бошқа бир бўлаги Маккада битилган, учинчи қисми Басрада тасниф қилинган ва ҳоказо.\nАҳдал Имом Бухорийга нисбатан айтган кўпгина мақтовлари давомида қуйидагиларни айтган: «Одамлар унинг китоби саҳиҳ эканига иттифоқ қилишган. Ҳатто кўпгина фақиҳлар: «Агар бир киши «Саҳиҳи Бухорий»даги ҳадисларнинг санади Расулуллоҳ соллаллоҳу алайх васалламга етиб бормаган бўлса, хотиним талоқ бўлсин», деса, талоғи тушмайди», дейишган».\nИмом Бухорийнинг ҳадис ёзишдаги тақволари\nИмом Бухорий ўта парҳезкор ва Расулуллоҳ соллаллоху алайҳи валамнинг ҳадислари эҳтиромини жойига кўядиган зот эдилар. Ҳасларни фақат таҳоратли ҳолдагина ривоят қилар эдилар. Хатиб Бағдодий ўзининг «Тарихи Бағдод» китобида Муҳаммад ибн Юсуф Фирaбрийдан ривоят килади: «Муҳаммад ибн Исмоил Бухорий енга: «Аввал ғусл қилиб, икки ракъат намоз ўқимай туриб, «Саҳиҳ» китобимга бирорта ҳадис киритмаганман», деган».\nБундан имом Бухорий ҳар бир ҳадисни ўз китобларига киритишдан олдан ғусл қилиб, икки ракъат истихора намози ўқиганлари ва кўнгиларида равшанлик пайдо бўлгандагина ҳадисни китобларига ёзганлари маълум бўлади.\n«Саҳиҳул Бухорий»даги ҳадисларнинг сони ҳақида\nБу борада қадимдан турли кишилар ҳар хил сонларни айтиб, ёзиб кеганлар. Аммо биз охирги маълумотни келтириш билан кифояланамиз.\nМуҳаммад Фуод Абдулбокий рақамлаб чиққан ва «Салафия табъаси» номини олган нусхадаги ҳадисларнинг сони етти минг беш юз олтмиш учтадан иборат.\nИмом Бухорийнинг шоҳ асари – «Саҳиҳул Бухорий» - Расулуллоҳ соллаллоҳу алайҳи васалламнинг ҳадиси шарифла, жамлаш ва китоб ҳолига келтириш ишлари расмий равишда ҳижрий юзинчи йил атрофида халифалик қилган Умар ибн Абдулазиз давр бўлгани маълум ва машҳур.\nУмар ибн Абдулазиз Ибн Шиҳоб Зуҳрий ва бошқа муҳаддисларда омма учун ҳадис китоби ёзишни сўради. Ибн Шиҳоб Зуҳрий содда ки либ бир китоб таълиф этди. Бошқалар ҳам унга эргашишди. Расмий равишда ҳадис китоблар ёзиш шундан бошланди.\nУшбу даврдаги ҳадис китобларини таълиф қилишдаги асосий йўналиш китоб ёзаётган шахсга етиб келган ҳадисларни шундайича қоғозга тушириб, китоб шаклига келтиришдан иборат бўлган, десак, хато қилмаган бўламиз. Мазкур ҳадис китобларининг ҳажми тобора катталашиб борган. Абдурраззоқ Санъоний каби ўша вақтнинг кўзга кўринган муҳаддислари тасниф қилган китоблар ўн ёки ундан кўп жилд бўлиб кетган. Бу китобларнинг асосий мақсади мавжуд ҳадисларни жамлашдангина иборат бўлган.\nТарих ва таржимаи ҳолларга оид китобларга назар солсак, шу нарса маълум бўладики, вақти-соати келиб Расулуллоҳ соллаллоҳу алайҳи васалламнинг ҳадиси шарифлари бўйича одамларга ишончли манба, ҳидоят ва фойда булоғи бўлиши учунг мухтасар бир китоб тасниф қилиш зарурати туғилган эди.\nИмом Бухорий ушбу заруратни биринчилардан бўлиб, англаб етди. У киши мазкур китобни тасниф қилишга бел боғладилар. Имом Бухорий бу ишни амалга оширишларига туртки бўлган ҳодисаларни эслаб, гапириб юрганлар.\nХатиб Бағдодий машҳур «Тарихни Бағдод» китобида бу ҳакда Иброҳим ибн Маъқил Насафийдан қуйидаги ривоятни келтиради: «Абу Абдуллоҳ Муҳаммад ибн Исмоилнинг «Исҳоқ ибн Роҳавайҳнинг ҳузурида эдим. Асҳобларимиздан бири «Набий соллаллоҳу алайҳи васаламнинг суннатлари бўйича мухтасар бир китоб жамласаларингиз-чи», деб колди. Бу гап қалбимга ўрнашиб қолди ва ушбу китобни жамлашни бошладим», деганини эшитдим».\nИбн Имод Ҳанбалий ўзининг «Шазаротуз-заҳаб фии ахбори ман захаб» номли китобида Муҳаммад ибн Сулаймон ибн Форисдан куйидаги ривоятни келтиради: «Абу Абдуллоҳ Муҳаммад ибн Исмоил Бухорийнинг шундай деганини эшитдим: «Набий соллаллоҳу алайҳи васалламни тушимда кўрдим. Мен олдиларида туриб, у зотни кўлимдаги елпиғич ила елпимоқдаман. Баъзи машойихларга тушимни айтсам, «Сен у зотдан ёлғонларни четлатар экансан», дейишди. Мана шу нарса «Саҳиҳ»ни чиқаришимга туртки бўлди».\nУшбу икки ривоятни жамлаб: имом Бухорий Исҳоқ ибн Роҳавайҳ раҳматуллоҳи алайҳнинг мажлисидан кейин туш кўрганлар ва икки ҳодиса машҳур китобларининг ёзилишига туртки бўлган, дейишимиз мумкин.\nИмом Бухорийнинг бош асарлари бўлмиш бу китоб турли номлар билан аталади. Аммо у кишининг ўзлари қўйган расмий номни жуда оз сонли одам билади.\nКитобнинг асл ва тўлиқ номи қуйидагича: «Ал-Жомеъ ас-саҳиҳ ал-муснад мин ҳадиси Росулиллаҳ соллаллоҳу ъалайҳи васаллам ва сунаниҳи ва айямиҳи».\nКитобнинг номини сўзма-сўз таржима қиладиган бўлсак, «Расулуллоҳ соллаллоҳу алайҳи васалламнинг ҳадислари, суннатлари ва айёмлари ҳақида жамловчи, саҳиҳ ва муснад» деган маъно келиб чиқади.\nОлтин силсила, Саҳиҳул Бухорий “Ҳилол нашр” нашриёти 2013,2016,2019.\nОлтин силсила, Саҳиҳул Бухорий “Ҳилол нашр” нашриёти 2013,2016,2019


Фидойилар, қандайсиз – Сурхон тонги\nБош саҳифа / Жамият / Фидойилар, қандайсиз\nСентябр 21, 2019\tЖамият Изоҳ қолдириш 581 Кўрилди\nёхуд мактаб, маориф хусусида айрим мулоҳазалар\nМактаб, маориф, халқ таълими тизимининг жамият ҳаётида тутган ўрнини бошқа ҳеч нима билан қиёслаб бўлмайди.\nСабаби, бугунги кунда ўқитувчи – устозлар қўлида таълим ва тарбия олган ўқувчи-ёшлар эртанинг, порлоқ келажагимизнинг муносиб давомчиларидир. Зеро, эртанги куннинг меваси, ҳосили бугун ёш ниҳоллар қай йўсинда парвариш қилинишига боғлиқ.\nҚайноқ ёз фасли поёнига етиб, куз келиши билан юртимиз мактабларида янги ўқув йили бошланади. Мактаб муассасасининг янги ўқув йилига тайёргарлиги жуда ҳам муҳим жараёнлардан биридир, десак хато бўлмайди. Мактабларнинг янги ўқув йилига тайёргарлигини билиш мақсадида жойларда бўлиб, кўрганларимиз хусусида ўз нуқтаи назаримизни билдиришни лозим топдик.\nЖарқўрғон туманидаги 1-мактаб шаҳар марказида жойлашган. Мактабга ёндош ерда туманнинг асосий ўйингоҳини ҳисобга олмаганда, ўйингоҳ мавжуд эмас. Мактаб кутубхонасига кўз югуртирарканмиз, гарчи кутубхонада 2 нафар ходим фаолият юритса-да, тайёргарлик, озодалик мақтагулик даражада эмас. Кутубхоначилар бундан 3 йил аввал президентлик сайловлари бўлиб ўтганидан хабарлари йўқ, шекилли, деворда ҳалиям эски сурат ва лавҳалар осиғлиқ турган экан.\nМактаб ҳовлисида 2 та юқори кучланишли трансформатор бор. Турли хил бегона ўтлар босгани етмагандай, атрофи ҳимоя тўсинлари билан ўралмаганлиги унинг хавфлилик даражасини оширади.\nЧиқиндихонаси бетартиб, ҳожатхонадаги қувурлар ёрилиб, таъмирталаб ҳолга келиб қолган.\n36-мактабда айни пайтда капитал таъмирлаш ишлари олиб борилмоқда. Жорий йилнинг январь ойида 640 ўринли мактаб биноси тендер танловига кўра, капитал таъмир учун 2 миллиард 135 миллионга баҳоланган. Аммо маблағ етишмаслиги туфайли таъмир ишлари 2 этапга бўлиниб, сумма қисқартирилган. Мактабнинг 380 ўринли қисми қайта 1 миллиард 128 миллионга баҳоланиб, мукаммал таъмирлаш ишлари олиб борилган. Қолган 260 ўринли мактаб биносида маблағ йўқлиги важидан таъмирлаш ишлари тўхтаб турибди. “Олим Қурилиш Транс” ташкилоти раҳбари Тўрақул Кўчкиновнинг айтишича, “Ҳали шартномалар имзоланмаган, маблағ йўқ”. Қиш мавсуми ташрифи арафасида мактаб биносининг таъмир ишлари тўхтаб қолганлиги ачинарли, албатта. Мактаб жамоаси билан суҳбатлашганимизда айрим ўқитувчилар синфхоналар полининг сифатсиз бўёқлангани, ҳожатхона қурилиши охирига етмаганлигини айтишди. Суҳбатимизга гувоҳ бўлиб турган қурувчи Т. Кўчкинов бу камчиликларни тузатишга ваъда берди. Куни кеча мактаб директори билан телефон орқали суҳбатлашганимизда барча камчиликлар бартараф этилганлигини таъкидлади.\nАвгуст ойининг сўнгги ҳафтаси кундуз соат 11:00 лар чамаси 17-умумтаълим мактабида бўлиб, тайёргарлик ишлар билан танишдик. Аксига олиб, психолог Муҳайё Бойназаровадан бошқа ҳеч кимни учратмадик. “Сурхон – Барака” Б МЧЖ қурилиш ташкилоти томонидан 468 миллион сўм эвазига бошланғич синф корпуси мукаммал таъмирланаётган экан. Борган пайтимиз ёғда жизиллаб қоврилаётган таомдан бир бўлак қовурғани олиб иштаҳа билан еяётган қурувчиларнинг иш юритувчиси бизга пешвоз чиқди. Таъмир ишлари кетаётган бино атрофида турли хил қурилиш материаллари ва чиқиндилар ивирсиб ётарди. Қарағайга осиғлиқ турган қурилиш паспортида қурилиш муддати 120 кун эканлиги қайд этилган. Аммо қачон бошланиб, қачон тугаши ҳақида ҳеч қандай маълумот мавжуд эмас. Бунинг устига иш юритувчи айтган 468 миллион билан қурилиш паспортидаги 482 миллион суммаси бир-бирига тескари.\nМуҳайё Бойназарованинг айтишига қараганда, бугунги кунда мактабда инглиз тили фани ўқитувчиси етишмайди. Асосий бинода таъмир ишлари 2018 йилда тугалланган бўлса-да, ҳалигача кимё, биология, физика фанлари кабинетида лаборатория жиҳозлари етишмас экан. Мактабдаги тартибсиз ҳолатдан ажабланган туман ХТБ услубчиси Фахриддин Менглиев, “Ўтган ҳафта туман халқ таълими бўлимида ушбу ҳолатлар муҳокама қилинган эди, ҳеч қандай ўзгариш бўлмапти,” дея ачиниш билдирди. Янги ўқув йили бошланиш арафасида қурилиш-таъмирлаш ишларининг ниҳоясига етмаганлиги бизни ажаблантирди.\nАнгор туманида 2,-5,-10,-19,-22-мактаблар маҳаллий бюджет маблағи ҳисобидан, 18,28-мактабларда “Обод қишлоқ” дастури асосида таъмир ишлари олиб борилди. Август ойининг сўнггида таъмир ишлари 2-мактабда 96, 5 ва 10-мактабларда 90, 19-мактабда 91, 5,-20-мактабда 75, 22-мактабда 95, 18-мактабда 50,-28-мактабда 60 фоизга бажарилган. Хусусан, 20ҳамда 22-мактаблар таъмирининг якунига етмай қолган қисми учун маблағ молиялаштирилмаган.\n34-умумтаълим мактабида Чори Ҳамраев раҳбарлик қилади. Мактаб ҳовлиси катта бўлганлигиданми ёки раҳбариятнинг ўз вазифасига совуққонлиги важиданми, ҳарқалай, ободончилик ишлари ўлда-жўлда эканлиги маълум бўлди. Айрим синфхоналарда электр лампалари йўқ ёки ёнмайди. Директор хонасидаги бетартиб ҳолат ҳовлида ҳам ўз аксини топган. Мактаб ҳовлисида ҳар ер, ҳар ерда ароқдан бўшаган шишалар уюлиб ётибди.\n24-мактаб чиқиндихонасидаги чиқиндилар олиб чиқиб кетилиши ўрнига, шу ернинг ўзида ёқиб юборилган. Унда-бунда ётган ароқ шишаларини бу ерда ҳам кузатиш мумкин.\n26-мактаб дарвозаси иш куни бўлишига қарамасдан таппа-тақ ёпиқ экан. Бир пас кутиб турдик. Яқин атрофдаги уйлардан мактаб маъмуриятини сўраб-суриштирдик, аммо ҳеч кимдан жўяли жавоб ололмадик. Мактаб дарвозаси берк, ҳовлиси эса сув сепгандек жимжит эди.\nБугунги кунда мактаб ва таълим тизимини ривожлантириш борасида мамлакатимизда бир қатор ислоҳотлар амалга оширилмоқда. Замонавий ва кўркам бинолар қурилиб, фойдаланишга топширилмоқда. Ёшларимиз бурунгидан фарқли равишда ёруғ ва чароғон синфхоналарда таҳсил олишмоқда. Айниқса, ўқитувчиларнинг меҳнати муносиб тақдирлангани ҳолда кўплаб имтиёзлар яратилиб, ойлик маошлари кўтарилганлиги таҳсинга лойиқ. Шундай бир шароитда кучингга куч, ғайратингга ғайрат қўшилиб, енг шимариб ишлагинг ва яна ишлагинг келаверади. Аммо юқорида номлари зикр қилинган мактаб муассасаларида мавжуд ҳолат киши кўнглини хира қилади. Масъулият ва бурч унутилган ерда, ривожланиш, тараққиёт бўлмайди. Таъбир жоиз бўлса, айрим туманларда мактаб муассасаларидаги раҳбарларнинг ўз бурчига масъулиятсизлиги сабаб ушбу соҳада баъзи бир сусткашликлар юзага келмоқда.\nАзиз юртдош, токи, келгуси авлод бизни маломат қилмаслиги учун Ватан ва халқ олдида шарафли бурчимизни унутмаслигимиз лозим! Эскича иш услубига таяниб ишлашнинг даври ўтди. Бугун соҳага ҳақиқий фидойилар керак!\nОлдинги Олдини олган маъқул\nКейинги Ижобий ҳал этилди


Таниқли адвокат Полина Браунерг вафот этган - BBC News O'zbek\nТаниқли адвокат Полина Браунерг вафот этган\nФото муаллифлик ҳуқуқи titus.kz\nЎзбекистонлик таниқли адвокат Полина Браунерг 69 ёшида оламдан ўтган.\nҚароргоҳи Францияда жойлашган "Марказий Осиёда Инсон ҳуқуқлари" ассоциацияси тарқатган хабарга кўра, Полина Браунерг етти кун олдин мияга қон қуйилиши ташхиси билан шифохонага ётқизилган.\n"Марказий Осиёда Инсон ҳуқуқлари" ассоциацияси Тошкент вилояти Олмалиқ шаҳрида истиқомат қилган таниқли ҳуқуқшуноснинг тиббий кўрикка муҳтож бўлгани, даволаниш учун хорижга чиқишга ҳаракат қилганида ҳукумат расмийлари томонидан монеъликка дуч келганини хабар қилган.\nОхирги вақтларда ҳатто Тошкент вилояти ҳудудидан ташқарига чиқишига қаршилик қилишгани ҳақида хабар беради "Марказий Осиёда Инсон ҳуқуқлари" гуруҳи.\n"Ўзбек ҳукумати адвокат Полина Браунергнинг ўлими учун масъул", деб ҳисоблайди инсон ҳақлари ташкилоти.\nМарҳум Браунерг хоним 1999 йилги Тошкент портлашлари маҳкамасида мухолифатдаги "Эрк" Демократик партияси раиси Муҳаммад Солиҳнинг адвокати бўлган.\n"Америка Қўшма Штатларининг Тошкентдаги элчихонаси Олмалиқ шаҳридан адвокат Полина Браунергнинг 69 ёшида хаётдан кўз юмганлиги муносабати билан оиласига, дўстларига ва ҳамкасбларига ўзининг самимий ҳамдардлигини билдиради. Браунерг хоним ўз фаолияти давомида Ўзбекистон инсон хуқуқлари химоячилари ва бошқаларнинг манфаатларини химоя қилиб ўтди. Полина Васильевнанинг хотираси мангу яшайди ва унинг ишлари унутилмайди. У бизнинг хотирамизда абадий қолади", дейилади элчилик ўз расмий веб-сайтида эълон қилган таъзияда.\nМуҳаммад Бекжон: Дарвозадан чиққунча озод бўлганимга ишонмадим\nВидео Муҳаммад Бекжон: 'Қийноқдан қизларимнинг исмини унутдим'


Ситора Турсунбоева: Ўзбекистон Конституцияси — фаровон ҳаётимиз асоси\nБОКУ, 2 декабрь. /«Дунё» АА/. Озарбайжоннинг ADA университети магистранти Ситора Турсунбоева Ўзбекистон Республикаси Конститутцияси қабул қилинганининг 28 йиллиги арафасида “Дунё” АА томонидан эълон қилинган «Конституцияси менинг ҳаётимда» акцияси саволларига жавоб берди.\n—Конституция мен учун мамлакатимиздаги ҳуқуқ ва мажбуриятларимни кўрсатадиган асосий қоидалар тўпламидир. Қолаверса, бу бизнинг фаровон ва эркин ҳаётимиз, мамлакатимизни янада ривожлантириш ва фаровонлигининг асосидир.\n— Ҳа, мен конституциявий ҳуқуқларимни тўлиқ биламан, чунки бизнинг ҳуқуқ ва эркинликларимиз Конституция - Асосий қонунимиз билан ҳимояланган. Шу пайтгача мен ўз ҳуқуқларимни ҳимоя қилиш билан боғлиқ воқеаларга дуч келган эмасман.\n— Мамлакатимизда сайловлар ўтказилганда, мен конституциявий овоз бериш ҳуқуқидан фойдаланаман ва номзодларга нисбатан танлов қиламан.\n— Конституция фаровон ҳаётимизнинг асосидир. Конституция куни давлат байрами ва бу кун мен учун жуда ҳам муҳим кун. Мен буни оилам билан нишонлайман.\nЎзбекистон мажбурий меҳнатни чеклаш тўғ...\nХалқаро Меҳнат Ташкилотининг (ХМТ) Учинчи томон мониторинги лойиҳаси судьялар, прокурорлар...


29.03.2021, Sputnik Ўзбекистон\nРосгвардия минадан тозалашга мўлжалланган МРК-15 янги роботлар ишини намойиш этди. Улар ўзларида оғирлиги 20 килогача бўлган қўшимча асбоб-ускуналари олиб юришлари мумкин.Шунингдек, сиртларида худди шу оғирликдаги объектларни ташишлари мумкин.\nНовый робот Росгвардии МРК-15 для работ по разминированию\nРосгвардия продемонстрировала работу новых роботов, предназначенных для разминирования, они могут нести на себе дополнительное оборудование массой до 20 кг, а также перевозить на манипуляторе объекты такой же массы.\nмултимедиа, миналардан тозалаш, робот, видео\nРосгвардия минадан тозалашга мўлжалланган МРК-15 янги роботлар ишини намойиш этди. Улар ўзларида оғирлиги 20 килогача бўлган қўшимча асбоб-ускуналари олиб юришлари мумкин.\nШунингдек, сиртларида худди шу оғирликдаги объектларни ташишлари мумкин.


Жаннатий ўн саҳоба: Ҳазрати Умар розияллоҳу анҳу (20-қисм) | Azon.uz - Ахборот-таҳлилий портал\nЖаннатий ўн саҳоба: Ҳазрати Умар розияллоҳу анҳу (20-қисм)\n640 20:30 13.11.2020\nМадина кўчаларини кезиб, раъият аҳволотидан доимо хабардор бўлиш халифа Умар ибн Хаттоб розияллоҳу анҳунинг энг суйган машғулотларидан эди. Бу гал ҳам ҳазрат Умар шу тариқа пойтахт кўчаларини айланиб юргандилар. Бир ҳовли ёнидан ўтиб кетаётиб, эркак ва аёлнинг ғўнғир-ғўнғир гаплашаётганини эшитиб қолдилар. Деворга чиқиб қарасалар, уларнинг ўртасида ичкилик тўла идиш турибди. Шунда ҳазрат Умар тутақиб кетиб, эркакка таъна қилдилар:\n– Эй амирал мўминин, мен Аллоҳга бир гуноҳ қилган бўлсам, сиз биратўла учта гуноҳга йўл қўйдингиз. Аллоҳ таоло “Жосуслик қилманглар!” деган. Сиз бизнинг гапимизни пойлаб, жосуслик қилдингиз. Аллоҳ яна айтганки: “Уйларга эшиклардан киринглар!” Сиз эса девор ошиб тушдингиз. Ва яна Аллоҳ таоло: “Ўзларингизнинг уйларингиздан бошқа уйларга унинг аҳлидан изн сўрамасдан, салом бермасдан кирманглар”, дейди. Сиз буни ҳам қилмадингиз.\nҲазрат Умар бу кишининг зукколигига тан бериб, бўшашиб қолди ва ундан шундай деб сўради:\n– Бирорта хайрли ишинг бўлса, айт, сени афв қиламан.\n– Худо ҳақи, қайтиб бу ишни ҳеч қачон қилмасликка сўз бераман, – дея узр сўради бояги киши.\n– Борақол, сени кечирдим, – дедилар ҳазрат Умар хотиржам бўлиб.\nПайғамбар алайҳиссаломнинг амакилари Аббос ибн Абдулмутталиб қоронғи кечаларнинг бирида мўминлар амири Умар ибн Хаттоб розияллоҳу анҳунинг уйига бориш учун йўлга чиқдилар. Кетаётсалар, йўлда саҳройи одамларнинг йиртиқ кийимларини кийиб олган бир киши йўлларини тўсиб чиқди ва енгларидан тортиб “Юр мен билан, эй Аббос” деди. Аббос розияллоҳу анҳу диққат билан қарасалар, у киши амирал мўмининнинг ўзлари эканлар. Кўпинча биров таниб қолмаслиги учун кийимларини ўзгартириб, Мадина кўчаларини айланиш, мусулмонларнинг кундалик турмушидан хабардор бўлиш у кишининг одатларидан эди. Чунки амирал мўминин Расулуллоҳ соллаллоҳу алайҳи ва салламнинг “Сизларнинг ҳар бирингиз бамисоли чўпондирсизлар ва ўз қўл остингиздагиларга масъулдирсизлар”, деган гапларини маҳкам тутган эдилар.\n– Бу зулматли тунда араб маҳаллаларини айланиб чиқмоқчиман, – дедилар ҳазрат Умар. Кеча салқин эди. Ҳамма кечки юмушларини тугатиб, уйқуга ҳозирлик кўраётганди. Ҳазрат Умар чодирлар ва кулбалар оралаб борарканлар, уларнинг ҳар бирини диққат билан кузатар, ниманидир ахтараётганидек баъзан тўхтаб ҳам қолардилар. Айланишни тамомлаб, энди орқага қайтишмоқчи ҳам эдики, тўсатдан бир чодирдан келаётган овоз халифани сергаклантирди. Секин чодирга яқинлашишди. Унда бир аёл қозон олдида куймаланиб ўтирар, атрофида бир неча бола чирқираб йиғларди. Аёл болаларни овутмоқчи бўлар, “Сабр қилинглар, озгина қолди, ҳозир овқатим пишса, ейсизлар”, деб алдарди.\nҲазрат Умар бу ҳолатни кўриб, кайфиятлари бузилди. Ўринларидан жила олмай қолдилар. Шу алпозда анча туриб қолишди. Ниҳоят, Аббос тилга кирди:\n– Эй амирал мўминин! Нега бу ерда турибмиз, юринг, кетайлик!\n– Аллоҳ номи билан қасам ичаманки, токи бу аёл овқатини сузиб болаларига едирмагунча ҳеч қаёққа кетмайман! – дедилар ҳазрат Умар.\nВақт ўтиб борарди. Болалар ҳамон йиғидан тўхтамас, аёл эса “Сабр қилинглар, ҳозир овқатни сузаман, озгина қолди”, деб такрорлашдан чарчамасди. Ҳазрат Умар чидаб туролмадилар ва Аббосга:\n– Юр, ичкарига кирайлик-чи, нима гап экан?\n– дедилар. Икковлон орқама-орқа чодирга киришди. Ҳазрат Умар аёлга салом бердилар.\n– Болаларга нима бўлган, нега улар йиғидан тўхташмаяпти? – сўрадилар ҳазрат Умар.\n– Овқат бўлганда бермасмидим. Уларни алдаб, овутиб ўтирибман, холос. Зора, йиғидан чарчаб, ухлаб қолишса. Уларга едирадиган ҳеч нарса йўқ!\n– деди аёл бўшашиб. Ҳазрат Умар қозонни ковлаб кўрдилар. Озгина сув ичига бир неча майда тош ташлаб ковлаб ўтирган экан.\n– Нега бундай ночор аҳволда қолдинг? – сўрадилар амирал мўминин.\n– Унда нега мўминлар амирига бориб, аҳволингни тушунтирмадинг? Байтул молдан бирор нарса берарди-ку!\n– Валлоҳи, Умар менга зулм қилди, – деди аёл. Аёлнинг бу гапидан ҳазрат Умар даҳшатга тушди, вужудлари қалт-қалт титрай бошлади, пешоналаридан совуқ тер чиқиб кетди.\n– Ҳа, Худо ҳақи, Умар бизга зулм қилди. У бошлиғимиз эди, қўл остидаги ҳар бир одамнинг ҳол-аҳволидан огоҳ бўлиб туриши лозим эди. Ахир мусулмонлар орасида мендақа серфарзанд, ночор, ёрдам ва шафқатга муҳтож оилалар бор- ку!\n– Умар сенинг аҳволингни қаердан билсин? Сен унга арз билан бориб, аҳволингни маълум қилиб қўйишинг керак эди, – деди ҳазрат Умар.\n– Йўқ, валлоҳи, ҳақиқий бошлиқлар қарамоғидаги одамларнинг нимага муҳтожлигидан доимо хабардор бўлишлари керак. Эҳтимол, мендай камбағалнинг ҳаёси йўл қўймай, бошлиқ олдига боришга ийманар...\n– Ҳақ гапни айтдинг! – деди ҳазрат Умар. – Болаларни озгина тинчитиб тур, мен ҳозир келаман!\nҲазрат Умар ҳазрат Аббосни етаклаб чиқиб кетди. Хазинага бориб, ичкарига киришди. Ҳазрат Умар битта қопга ун тўлдириб, Аббос ёрдамида елкага олдилар. Кўзада турган ёғни Аббосга кўтартириб, икковлон бояги аёлнинг чодирига жўнашди. Йўл хийла олис эди, қопдаги ун ҳазрат Умарнинг пешонасига, юз-кўзига тўкилиб борар, терга қоришиб қотиб қоларди. Халифанинг чарчагани ва қийналаётганини кўрган ҳазрат Аббос ёрдамлашмоқчи бўлди.\n– Ота-онам сизга фидо бўлсин, амирал мўминин. Чарчаб кетдингиз, қопни мен кўтариб олай!\n– Йўқ. Худо ҳақи, сен қиёмат куни бўлганда менинг гуноҳ ва зулмимни кўтара олмайсан. Эй Аббос, шуни билиб қўйки, зил-замбил тоғларнинг оғирлигини кўтариш охиратда катта-кичик жиноятлар азобини кўтаришдан осонроқ. Юрақол, Аббос, болалар чарчаб ухлаб қолмасларидан етиб борайлик!\nҲазрат Умар ва Аббос қадамларини тезлатишди. Чодирга етиб келганларида иккови ҳам Ҳақ ҳамиша ғолиб ҳолдан тойиб, мадордан кетиб бўлишганди. Қоп елкадан тушди. Ҳазрат Умар ўчоқ бошига бориб, қозон ичидаги тошларни тўкиб ташлаб, тозалади. Унга ёғ солиб, ўт қалади. Ўтин ҳўл экан, анчагача тутаб ёнмади. Халифа энгашиб, ўтинга пуфлай бошлади. Бу юмушларни Аббос қилмоқчи эди, халифа кўнмади. Қозонга ўзи ёғ солиб, ун билан аралаштириб, таом тайёрлай бошлади. Овқат пишгач, ўзи уни совутиб болаларга едирди. Уларнинг қорни тўйиб, ўйнай бошлаганларидан кейингина кўнгли тасалли топди. Бу ишларни ҳайрон бўлиб кузатиб турган аёл ҳазрат Умарга шундай деди:\n– Ҳой яхши одам, аслида, Умарнинг ўрнига сен лойиқ одам экансан!\nШунда ҳазрат Умар ўнғайсизланиб:\n– Мен амирал мўмининнинг яқинларидан бўламан. Аҳволингни унга тушунтириб қўяман. Эртага унинг ҳузурига боргин, мен ҳам ўша ерда бўламан. Иншааллоҳ, ҳаммаси яхши бўлади, – деди.\nИкковлон аёл билан хайрлашиб ташқарига чиқишди. Шундагина халифа енгил тин олиб, чуқур хўрсинди:\n– Бугун ғалати тун бўлди, эй Аббос! Валлоҳи, ўша аёлнинг болаларини тош қайнатиб алдаётганини кўрганимда гўё тоғлар силкиниб, елкамга ағдарилгандай бўлди. Масаллиқни келтириб, овқатни пишириб уларга едирганимдан кейингина ўша зил-замбил тоғ елкамдан тушди. Алҳамдулиллаҳ, бир ҳақсизликнинг олди олиб қолинди.\nХалифа ва Аббос ўша тун бирга қолишди. Ҳазрат Умар тонг отгунча тўлғаниб ухлолмай чиқди. Эртасига тонг отгач, ўша аёл халифа ҳузурига кириб келди. Ҳазрат Умарни бошқа кийим, бошқа мақомда кўриб қолиб, қўрққанидан дағ-дағ титрай бошлади. Аммо халифа унга далда берди:\n– Қўрқманг, сизни бу ерга таклиф этишдан мурод, кеча сиз мендан Аллоҳга шикоят қилган эдингиз. Шу шикоятингизни сотиб олмоқчиман, қанчага сотасиз?\n– Эй Аббос, сиз гувоҳ бўлинг, – деди халифа ўрнидан туриб, ўша шикоятни ўз пулимдан беш юз динорга сотиб олдим. Ҳазрат Умар пулни санаб, аёлга узатди. Етказилган озор учун ундан қайта-қайта узр сўради. Унга ва болаларига Байтул молдан ҳар ойга етгудай миқдорда нафақа тайинлади ва унинг ижросини доимо назорат қилиб юрди.\n16 19:30 07.03.2021\n285 18:30 07.03.2021\n142 17:23 07.03.2021\n264 14:00 07.03.2021\n632 11:00 07.03.2021


Биз сизнинг ҳимоячингизмиз\n2021-09-07 17:09:34 330\nФуқароларнинг ҳуқуқий маданиятини юксалтириш, аҳолини қабул қилинаётган қонунларнинг мақсади, мазмун-моҳиятидан хабардор қилиш “Адолат” СДПнинг бош мақсади. Бу йўлда қонун устуворлиги “адолатчилар”нинг бош шиори.Партиянинг ...\nАндижонда сайловолди митинг ўтказилди\n2021-09-06 20:09:58 566\nФуқароларнинг ҳуқуқий маданиятини юксалтириш баробарида сиёсий фаоллигини ошириш бугунги кунда долзарб вазифалардан. “Адолат” СДП Андижон вилоят кенгаши ташаббуси билан Балиқчи туманида ташкил этилган “Адолат-ҳар бир инсон ...\nЕтимнинг бошини силанг\n2021-09-06 17:09:33 275\nЎзбек деганда меҳри дарё, савоб учун ҳар нарсага тайёр кишилар тушунилади. Бағрикенглик, меҳр-оқибатлилик халқимизга хос. Айниқса, ота-онасидан ажралган етим болаларни бошини силаш савобли иш саналади. Бу қонунларимизда ҳам ўз ифодасини ...\nКун мавзуси: Сайлов ва ОАВлар олдида турган вазифалар\n2021-08-31 23:08:00 334\nПрезидент сайлови жараёнларини қандай ёритиш керак? Бугун бу савол ҳар бир ОАВ ходими олдида тургани сир эмас. Негаки Ўзбекистон Республикаси Президенти сайловини оммавий ахборот воситаларида кенг ёритиш, аҳолини сайлов жараёнларидан хабардор ...\nАндижонлик “адолатчилар” сиёсий жараёнга тайёр\n2021-08-31 20:08:30 283\n“Адолат” СДП Андижон вилоят Кенгашининг IХ Конференцияси бўлиб ўтди. Унда партиянинг туман ва шаҳар Кенгаши раислари, маҳаллий Кенгашлардаги депутатлик гуруҳларининг раҳбарлари ва партия фаоллари иштирок этди. ...\nТашаббускорлик рағбатга муносиб\n2021-08-30 13:08:02 287\n"Адолат" СДП Андижон вилоят кенгаши ижрочи котиби Тўйдихон Алибоева ташаббускорлиги билан доим партиядошларимизга ибрат бўлиб келмоқда. Унинг партия лойиҳалари доирасида амалга ошираётган ишлари эътиборли. Жамоатчилик билан ишлашда ...\n2021-08-27 09:08:45 378\nЎзбекистон “Адолат” СДП томонидан ўтказиб келинаётган “Адолатли қайнона” кўрик-танлови юртдошларимизда катта қизиқиш уйғотмоқда. Бу бежиз эмас. Оилани мустаҳкамлаш, хонадонларда тинчлик-хотиржамлик, аҳиллик ва ...\n“Адолатчилар” коррупцияга қарши курашмоқда\n2021-08-26 16:08:00 276\nКоррупцияга қарши курашиш бугунги кунда янада долзарб вазифага айланди. Шу сабаб жиноятчиликнинг бу турига қарши нафақат ҳуқуқ-тартибот ходимлари балки кенг жамоатчилик биргаликда курашмоғи зарур. Ўзбекистон “Адолат” СДП Андижон ...\nҲарбийлар сайловда фаол қатнашади\n2021-08-25 14:08:16 431\nЖорий йил октябрь ойида ўтказиладиган Ўзбекистон Республикаси Президенти сайлови яқинлашган сайин сайловчиларда сайловга оид турли саволлар келиб чиқиши ва маълумотлар билан танишишга талаб кучайиши табиий. Сайловчиларга бўлажак сайлов ҳақида ...\n“Ватандошлар” ватандошларимизни қўллаб-қувватлайди\n2021-08-19 13:08:10 356\nБугун Ўзбекистонда ҳар бир соҳага эътибор қаратилиб, барча соҳалар ривожи учун улкан шарт-шароитлар яратилмоқда. Ана шундай ҳаракатлардан бири сифатида хориждаги ватандошлар билан ҳамкорликни ривожлантириш, уларнинг ҳуқуқ ва эркинликларини ...


«Изоҳли луғат»нинг янги таҳрири истеъмолга кирган янги сўзлар билан бойитилди — Sof.uz\n4.07 11:21 176 Ўзбекистон\nЎзР Фанлар Академияси ахборот хизматининг маълум қилинишича, жорий йилда «Ўзбек тилининг изоҳли луғати»нинг янги таҳрири 3 минг нусхада қайта нашр этилди.\nҚайд этиш жоиз, ЎзР ФА Ўзбек тили, адабиёти ва фольклори институтининг (олдинги Алишер Навоий номидаги Тил ва адабиёт институти) бир гуруҳ луғатшунослари томонидан 2006 – 2008 йилларда 5 жилдли «Ўзбек тилининг изоҳли луғати» яратилган ва нашр этилган эди.\nМаълум қилинишича, луғатнинг янги таҳририда жамиятда юз берган ўзгаришлар натижасида истеъмолга кириб келган юзлаб янги сўз ва атамалар киритилган.\nМасалан, брокер, депозит, дилер, консалтинг, лизинг, менежер, менежмент, мониторинг, ноу-хау, санация, холдинг, дисплей, интернет, монитор, принтер, сайт, сканер, файл сингари бир қанча янги сўзлар шулар жумласига киради.\nўзбек тили Ўзбек тилининг изоҳли луғати\n21.09 09:35 251 Ўзбекистон\n14.07 14:09 134


Трамп Оқ уйда "Йил ўқитувчилари"ни қабул қилди\n14:07 / 27.04.2017\nАҚШ президенти Дональд Трамп чоршанба куни Оқ уйда Американинг энг яхши ўқитувчиларини қабул қилди. Овал кабинетда мамлакатнинг барча штатлари ва ҳудудларида "Йил ўқитувчиси" номига сазовор бўлган 55 киши тўпланди.\nИлк марта АҚШда "Йил ўқитувчиси" номига давлат ўқув муассасаси эмас, мустақил ўрта таълим муассасаси ўқитувчиси муносиб кўрилди. Дорчестерлик (Массачусетс штати) ижтимоий фанлар ва тарих ўқитувчиси Сидни Чейфи мана шундай юксак мукофотга сазовор бўлди. Трамп олқишлар остида уни ишдаги муваффақиятлари билан қутлаб, эсдалик нишони топширди ва барча меҳмонларга ташриф учун миннатдорчилик билдирди.\nАҚШнинг "Йил ўқитувчиси" таржимаи ҳолида диққатга сазовор жиҳат мавжуд. У 9-синфдаги машғулотларни доим бир вазифа билан бошлар экан. У ўқувчиларга "Американи Христофор Колумб очгани" тўғрисидаги таъкидни қўллаб-қувватлашадими ёки йўқ ҳамда у ҳақиқатдан қаҳрамон бўлишга лойиқми" - ўйлаб кўришни таклиф қилади.


АҚШ Лавровни Обаманинг аксилракета тизими ҳақидаги сўзларни бир ёқлама талқин қилишда айблади\n8181.08 USD +1.42\n9427.06 EUR -41.71\n122.73 RUB -3.11\n10735.2 GBP +68.12\n15:35 / 07.08.2015 2197\nАҚШ Давлат департаменти Россия ташқи ишлар вазири Сергей Лавровни АҚШ президенти Барак Обаманинг Европада аксилракета мудофааси тизимини яратиш ҳақидаги сўзларини бир ёқлама талқин қилганликда айблади.\nЛавров ўз чиқишида Обаманинг 2009 йили сўзлаган нутқини ёдга олди. Ўшанда АҚШ етакчиси Эрон ядровий дастури бўйича келишувга эришилиши Европада бундай тизимнинг яратилишига эҳтиёж қолдирмаслигини айтган эди.\n“Лавров президент Обаманинг сўзларига муносабат билдирди ва, очиғини айтганда, аксилракета мудофааси ҳақида ёлғон гапирди. Бу ё танлаб иқтибос келтириш, ёки, энг ёмон эҳтимолда, фактларни инкор қилишдир”, – дейилади хабарномада.\nДепартамент расмийларининг таъкидлашича, АҚШ фақатгина Эрондан ҳимояланмайди, шу боис Европада бундай тизимнинг яратилиши ўз долзарблигини йўқотгани йўқ.


Хакерлар шахсий аккаунтингизни ҳозироқ қанчага бузишга тайёр - 10.11.2018, Sputnik Ўзбекистон\nЁвуз ниятли шахслар чегирмалар ва бир умрлик кафолат ҳам таклиф этишади: агар аккаунтингиз ишламай қолса, унинг ўрнига иккинчиси мутлақо бепул тақдим этилади 10.11.2018, Sputnik Ўзбекистон\nЁвуз ниятли шахслар чегирмалар ва бир умрлик кафолат ҳам таклиф этишади: агар аккаунтингиз ишламай қолса, унинг ўрнига иккинчиси мутлақо бепул тақдим этилади\nТОШКЕНТ, 10 ноя — Sputnik. Атиги 50 долларга хакер томонидан киши ҳақида тўпланган маълумотларнинг тўлиқ пакетини харид қилиш мумкин, шу жумладан, унинг почтаси ва ижтимоий тармоқлардаги аккаунтлари паролларини ҳам, деб ёзади Спутник Қирғизистон "Популярная механика" нашрига таянган ҳолда.\nТаклифларнинг аксарияти хакерлар аноним равишда маълумотлар билан алмашиб турадиган Darknet тармоғида бир доллардан пастроқ туради. Таклифлар орасида энг арзони ва энг оммабопи — электрон почта манзиллари ва пароллардир. Facebookда ўғирланган битта аккаунт бир долларга яқин, Netflix — дбеш долларгача; компьютер ёки серверга масофадан кириш - 5 доллардан 50 долларгача нархланади.\nХакерлар ҳужумига учраган Ўзбекистон сайтлари фаолияти тикланди\n21 Ноябр 2017, 10:24\nЁвуз ниятли шахслар чегирмалар ва бир умрлик кафолат ҳам таклиф этишади: агар бир аккаунт ишламай қолса, унинг ўрнига иккинчиси мутлақо бепул тақдим этилади.\nОлинган маълумотдан турли мақсадларда фойдаланиш мумкин — жабрдийда пулларига эгалик қилишдан тортиб, унинг компьютерини аллақандай бот-тармоқни улаб қўйишгача.\nБу хавфга қарши қандай курашиш мумкин? Агар почтангизга келган мактуб юборувчиси сизга нотаниш бўлса, у ҳолда ундан келган программаларни ишга туширманг ва файлларни очманг.\nИнтернет фойдаланувчиларини очиқчасига ғалати хабарлар билан ўзига жалб қилувчи сайтларга кирманг. Ва албатта, компьютер/смартфонингизга ишончли антивирус ўрнатинг.


Криштиану Роналду коронавирус юқтириб олди - Zamin.uz\n20:53 / 13.10.2020\nLa Gazzetta dello Sport’нинг ёзишича, клубнинг икки ишчисида коронавирус аниқлангач, раҳбарият қарори билан жамоа футболчилари клуб қароргоҳи яқинидаги меҳмонхонада ўзини яккалаш тартибида алоҳида сақланган. Бу орада футболчилар икки марта тест топширган ва ҳеч кимда касаллик аломатлари аниқланмаган.\nОрадан бир неча кун ўтиб футболчилар жорий қилинган эҳтиёт чораларига кўра учинчи марта ҳам текширишдан ўтишлари лозим бўлган. Аммо клуб футболчилари орасидан биринчи бўлиб Криштиану Роналду миллий жамоа ўйинига ўз вақтида етиб бориш учун ўзини яккалаш тартибини бузган ва учинчи текширувни кутмай, клуб ихтиёрини тарк этганди. “Замин” янгиликларини “Twitter”да кузатиб боринг\n25-04-2015, 19:26, Спорт